Astelehenean abiatuko da Kultura Bonoaren hirugarren kanpaina\nGabonetan kultur ondasunen kontsumoa sustatzeko 44.000 bono jarriko ditu salmentan Jaurlaritzak.\nDatorren astelehenean, abenduaren 12a, abiatuko da Kultura Bonoaren hirugarren kanpaina. 25 euroko kostua eta 40 euroko balioa izango duten 44.000 bonoak BBKn, Kutxan eta Vitalen erosi ahal izango dira eta liburuak eta diskoak erosteko, zinemara eta zuzeneko ikuskizunetara joateko eta museotako sarrerak erosteko balioko dute. Kultura Bonoarekin liburudenden sektoreak salmenta normaletan baino % 20ko igoera izaten du.\nJoan den urtean 885.000 euroko aurrekontua izan bazuen ere aurten Jaurlaritzak 660.000 euro zuzendu ditu Kultura Bonoa kanpainara. Gainera, ekimen honen jarraipena bermatzen duen 660.000 euro aurreikusita daude 2012ko aurrekontuetan.\nAbenduaren 12an jarriko dira salgai eta 2012ko urtarrilaren 5a bitartean edo agortu arte erosi ahal izango dira. Urtarrilaren 20a baino lehen erabili beharko dira, hortik aurrera bere balioa galduko dute. Edozein bankuetxetako txartelak erabili daitezke hauek erosteko baina txartel bakoitzeko bono bakarra eskuratu ahal izango da.\n364 denda batu dira hirugarren kanpaina honetara. Horietako 36 araban daude, 204 bizkaian eta 124 gipuzkoan. Bonoa osorik gastatu beharko da aukeratutako dendan eta ez da dirurik itzuliko.\nInformazio gehiago:Eitb: Astelehenean abiatuko da Kultura Bonoaren hirugarren kanpaina


Alexandriako Pleiadea - Wikipedia, entziklopedia askea.\nAlexandriako Pleiadea Ptolomeo II.a Filadelfoaren garaian (K.a. 285-246), konstelazioaren eredura, zazpi poeta biltzen zituen talde bat izendatzeko erabili zen izena da. Kaltzisko Likofron, Etoliako Alexandro eta Bizantziako Homero haietarikoak bide ziren, baina gainerako taldekideen izenak eztabaidatuak dira.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2015/05/01 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nAzken aldaketa 13 abendua 2019(e)an, 16:03(e)tan\nOrriaren azken aldaketa: 13 abendua 2019, 16:03.


Emakumearen Nazioarteko Eguna M8: mobilizazio guztiak debekatu dituzte Madrilen\nM8ko mobilizazio guztiak debekatu dituzte Madrilen\nMadrilgo Auzitegi Nagusiak debekua baieztatu du, kutsadura "arrisku handia" dagoela iritzita. "Osasun, osotasun fisiko eta pertsonen bizitza" eskubidea lehenestea erabaki du.\nMadrilgo Auzitegi Nagusia. Argazkia: EFE\nEmakumearen Nazioarteko Egunerako Madrilen deitutako manifestazio guztiak debekatu dituzte. Madrilgo Auzitegi Nagusiak debekua baieztatu du, kutsadura "arrisku handia" dagoela iritzita. "Osasun, osotasun fisiko eta pertsonen bizitza" eskubidea lehenestea erabaki du.\nAuzitegiak bost ebazpen berri argitara eman ditu arratsaldean. Espainiako Gobernuak Madrilen du Ordezkaritzak ezarritako debekuaren aurka bost helegite aurkeztu zituzten sindikatuek eta elkarte feministek. Epaitegiak bost errekurtsoak atzera bota ditu. Bart beste hiru helegite atzera bota zituen, irizpide berdina aplikatuz.\nBiltzeko eskubidea absolutua ez dela azaldu dute epaileek ebazpenetan. Muga batzuk dituela gogorarazi dute, batez ere oinarrizko beste eskubide batzuekin gatazkan dagoenean.\nArreta edo kautela printzipioa ere mahaigaineratu dute magistratuek. Ingurumen babeserako Europako arauetan du jatorria, eta ondoren beste sektore batzuetara zabaldu da, osasun babesera adibidez.\nGainera, Madrilen covid-19aren egoeraz ohartarazi dute epaileek; nahiz eta datu epidemiologikoek hobera egin, "arrisku handiak jarraitzen du, intzidentzia metaturik handiena duten hiru erkidegoetako bat baita". Birusaren aldaera berriek positiboak areagotu dituztela erantsi dute.\nDebekua genero diskriminazioaren ondorio ez dela erantzun diete magistratuek helegileei, "elkarretaratzeak ez baimentzeko funtsezko arrazoiak osasun publikoarenak direla baizik".


San Keremos jaia, Sanfuentesen ~ Blog de Petronor\nSan Keremos jaia, Sanfuentesen\n2.9.15 Olaia Saralegi No hay comentarios\nDatorren larunbatean, irailak 5, San Keremos jaia izango da Sanfuentesen.\nGoizeko 10:00etan jai eguna hasiko da eta ordu horretan bertan mahaiak eta aulkiak banatuko dira; ondoren txikiek puzgarriak izango dituzte, 11:00etatik 14:00etara. 13:00ak inguruan sagardoa dastatzeko aukera izango dute bertaratutako guztiek eta arratsaldez, 18:00etan, Gorritiren ikuskizunaz disfrutatu ahal izango da. Festa amaitzeko, 20:00etatik 00:00etara Remix Taldea Orkestraren dantzaldia egongo da.\nGogoratu beharra dago goiz osoan zehar Sanfuenteseko artisauen azoka izango dela futbito zelaian.\nSan Keremos jaia, Sanfuentesen.


Lakuak Barnahus eredua sartuko du Haur eta Nerabeen Legearen aurreproiektuan | Euskal Herria | Naiz\nLakuak Barnahus eredua sartuko du Haur eta Nerabeen Legearen aurreproiektuan\nSexu erasoak jasan dituzten adin txikikoak artatzen dituen Barnahus etxearen figura sartuko du Lakuak Haur eta Nerabeen Legearen aurreproiektuan, zeina urte amaierarako onartuta egotea espero duten.\nBarnahusaren funtzionamenduaren inguruko azalpenak eman dizkiete Lakuako ordezkariei bilera batean, Danimarkan. (IREKIA)\nLakuak Barnahus etxeen figura aintzat hartuko du urte amaieran onartzea aurreikusten duen Haur eta Nerabeen Legearen aurreproiektuan. Zentro horietan, hain zuzen, delitu sexualen biktima izan diren haur eta nerabeei arreta eskaintzen zaie, beraien birbiktimizazioa ekiditeko bermeak eskainiz.\nLakuako Berdintasun, Justizia eta Gizarte Politiketako sailburu Beatriz Artolazabalek jakinarazi du Haurren eta Nerabeen Legearen aurreproiektu honen tramitazioaren prozesua «aurreratuta» dagoela, eta beraien aurreikuspena urte amaieran Gobernu Kontseilu batean onartzea dela. Era berean, Barnahusaren figura eta honek eskaintzen dituen zerbitzuak «komenigarriak» eta «beharrezkoak» direla uste du.\nIzan ere, Lakuako ordezkari batzuek Naestved udalerrira bidaiatu dute, Danimarkara, Barnahusen funtzionamendua hurbiletik ezagutzeko. Hori horrela, Lakuako Berdintasun, Justizia eta Gizarte Politiken sailak jakinarazi duenez, bisitan joan diren 20 profesionalek «oso positibotzat» jo dute bidaia.\n«Bidaia honen balantzea guztiz ona da. Danimarkako Barnahus bat nolakoa den eta, batez ere, nola funtzionatzen duen barrutik ikusteko aukera izan dugu. Eta inplikatutako pertsonen zuzeneko informazioarekin egin dugu: Barnahuseko langileak, fiskalak, poliziak… Oso oso hezigarria», goretsi du Artolazabalek.\nEra berean, Danimarkara egindako bidaian Haurren Etxea «efizientea» izan dadin «landu» beharreko puntuak zeintzuk diren egiaztatu dute Lakuako ordezkariek.\nBidaiaren balantzea egiterakoan, Artolazabalek gehitu du biktimen arretaren arloan gisa Europako iparraldeko herrialdeei «begiratzen» dietela beti eredu gisa. Alabaina, Barnahusaren figura Araba, Bizkaia eta Gipuzkoan ezartzea posiblea dela deritzo: «Bidaia honetan egiaztatu dugu gure baliabideak, gure antolakuntza eta langileak oso antzeko mailan daudela».\nGasteizen jada EAEko lehen Barnahusa edo Haurren Etxea atontzen dihardute eta urte amaierarako martxan egotea aurreikusten da.\nBidaian Arabako fiskal nagusia den Carmen Cotelok ere hartu du parte. Honek jakinarazi du «oso ideia onak» jaso dituela eta orain Espainiar Estatuko sistema judizialera eramaten saiatu behar direla, zeina Danimarkakoarengandik «oso desberdina» den. Alabaina, baikor azaldu da «guztiz moldagarria» dela adierazi baitu.\nCarlos San Emeterio, Ertzaintzaren Arabako Etxeko Indarkeriaren eta Haurtzaroaren taldeko arduraduna, bat etorri da fiskal nagusiarekin, eta aitortu du Danimarkako eta EAEko prozesuen arteko desberdintasunetako bat dela Danimarkan poliziak eta fiskaltzak dutela zeregin nagusia (hauek elkarrizketatzen dute biktima Barnahusean). Hala ere, baikor agertu da eredu hori EAEko sistemara egokitzearekin.


Zazpirak Bat Euskal Etxeko Emakume Abertzale Batzak ere ospatu zuen Mendeurrena\nArgentinarrentzat garrantzi handia duten bi gertaera nazional ospatu dituzte Zazpirak Bat Euskal Etxeko kideek ekainaren 12an eta aurretik maiatzaren 29an. Lehenik, Maiatzeko Iraultzaren urtemuga ohoratu zen beste hainbat herritan bezala, zegokion elkarretaratze eta jaiarekin; bestetik, Rosario hiria ikur argentinarraren sorlekua izanik, Argentinako Banderaren Eguna ere oroitu zuten euskaldun rosariotarrek. Bi festetan, Euskal Herriko eta Argentinako aireak, dantzak eta koloreak nahastu ziren Zazpirak Bat-en egoitzan, bi herrialde hauen arteko lotura berriro ere azpimarratuz.\nRosario, Argentina. Bigarren Mendeurrenaren ospakizunen testuinguruan eta Rosarioko Emakume Abertzale Batzak antolaturik, maiatzaren 29an, te bat egin zen Zazpirak Bat Euskal Etxean. Emakumeen gonbidapenak arrakasta polita lortu zuen; izan ere, ehun bat andre gerturatu ziren euskal etxera arratsaldeko hitzordu honetara.\nMaiatzeko Iraultzari eskainitako omenaldian, Las Nazarenas Talde Folklorikoak Argentinako hainbat eskualdetako dantzak aurkeztu zituen, besteak beste, cielitos, triunfos, media caña, chacarera, zambas, gatos eta chamamés. Señora Argentina olerkiaren bitartez, herrialdearekiko atxikimendu sentimendua adierazi zuen taldeak. Ikuskizunarekin jarraitzeko, Zazpirak Bat-en Dantza Taldeak “Lore Arku” eta “Fandango” interpretatu zituen.\n'Rosariok, leku askotako etorkinak jasotako hiriak, betidanik ezagutu zuen euskaldunen langile zintzoak izateko joera. Hori dela eta, Rosarioko Emakume Abertzale Batza-ko eta gainontzeko emakumeek merezitako omenaldia eskaini nahi diete herrialdeari eta bere heroi nazionalei', adierazi zuten ekitaldiaren arduradunek.\nBanderari omenaldia Parana ibaiertzean\nBeste alde batetik, eta bi aste beranduago, ekainaren 12an, Zazpirak Bat-eko kideek afari erraldoi bat egin zuten Bigarren Mendeurrena aldarrikatzeko. Hitzordu honetan ez zen Iraultzaren urtemuga soilik kontuan hartu, Banderaren Eguna ere ospatu zen Parana ibaiaren kostaldean dagoen hirian.\nJaiari hasiera emateko, eta Carlos Gantus-en gidaritzapean, 'Lagun Artean' euskal etxeko abesbatzak Argentinako Ereserki Nazionala eta Aurora abestu zituen. Ondoren, protokoloarekin jarraituz, Argentinaren ikurrari omenezko Aurreskua dantzatu zion euskal etxeko dantzari batek. Segidan, Pampako menu tipikoaz gozatu ahal izan zuten gonbidatuek.\nAfalostean, erakundeko lehendakariak, Claudio Esnalek, hitz batzuk zuzendu zizkien bildutakoei: 'Gurekin gogoeta batzuk egitera gonbidatu nahi zaituztegu', esan zuen Esnalek. 'Beti mintzatzen gara euskaldunen bertuteei buruz, baina gure alde txarrak ere aitortu beharko genituzke: buru gogorrak, serioak eta batzuetan itxiak garela esate dute. Badago, hala ere, izaten ez dugun akats bat. Ez gara esker txarrekoak. Gure arbasoengandik ikasi genuen esker onekoak izaten eta esker beroak ematen dizkiogu beti lur bedeinkatu honi, eskaini dizkigun aukera guztiengatik'. Hau esanda, lagun guztiek aho batez “Aupa Argentina (viva la patria)” oihukatu zuten.\n[Kantak, dantzak eta Argentinako menu tipiko bat Zazpirak Bat Euskal Etxean Bigarren Mendeurrena ospatzeko]\n'Rosariotarrek harro egoteko arrazoi ona daukagu', adierazi zuen geroago euskal etxeko buruak. 'Rosarioko ordezkari bat egon zen Cabildo Abierto-ren egunean, eta gizon hori euskal jatorrizkoa zen. Vicente Anastasio Echavarria, Manuel Belgrano abertzale argentinarren laguna zen, gure banderaren aita', azaldu zuen Esnalek. .\nOndoren, jaia ordu txikiak arte luzatu zen. Graciela Ferradak zuzentzen duen “El Malon” ballet folklorikoak, Cielito eta Pericón Nacional dantzatu zituen, eta euskal etxeko dantzariek ere euren dantza tipikoak erakusteko aukera izan zuten, Gaztedi Zutik Taldekoek eta baita txikiek ere.


Berdintasunaren printzipioa - - Goiena.eus\nMiel Guridi 2015-11-28 00:00\nAskotan, berdintasunaren inguruan aritzen garenean izen bera izanagatik kontzeptu desberdinak nahastu egiten ditugulakoan nago.\nGauza bat da egoera desberdinetan daudenak berdin tratatzea eta beste bat da berdintasunaren printzipioaren arabera tratatzea. Generoaren edo hizkuntzaren ikuspegitik ari bagara, berdintasunaren printzipioak beste neurri bat hartzen du. Aipatu berri ditudan egoera bi horietan garbi dago parekatzen ditugunak ez daudela egoera berean. Gauzak aldatzen badoaz ere, oraindik gizonek eta emakumeek ez dituzte aukera berdinak. Hizkuntzaren aldetik ere gauza bera esan dezakegu: gaztelania eta euskara ez daude maila berean. Hizkuntzen kasuan egoera diglosikoa bizi dugu, bi hizkuntza ditugu baina bata askoz ere indartsuagoa bestea baino, eta hori garbi ikusten dugu hizkuntza bakoitzean egin ahal ditugun gauzak konparatzen hasten garenean. Esate baterako, hizkuntza batean eta bestean eskura ditugun komunikabideak, literatura, medikuak, zerbitzuak… zerrenda etengabea izango litzateke, aldea ikaragarria da.\nEgoera desberdinetan daudenak berdin tratatzea ez da berdintasuna. Berdintasunak zera esan nahi du: aukera berdinak izateko aukera ematea, ekitatea jorratzea. Horregatik da hain beharrezkoa tokian tokiko hizkuntzen aldeko babes-neurriak eta maila soziala garatzeko neurriak hartzea.\nBerdintasunaren printzipioaren arabera presentzia handiagoa, nabarmenagoa eta neurri laguntzaileak beharko lituzke egoera apalagoan dagoen hizkuntzak, gure kasuan euskarak, egunen batean beste hizkuntza batzuek eskaintzen dituzten aukera berdinak eskaini ahal izateko.


Artatzako kanpinean izandako lan istripuaren harira, lan heriotzen gorakada kezkagarria salatu nahi dugu | LAB SINDIKATUA\nLan Osasuna Idazkaritza Prekarietatea Hiltzailea Artatzako kanpinean izandako lan istripuaren harira, lan heriotzen gorakada kezkagarria salatu nahi...\nArtatzako kanpinean izandako lan istripuaren harira, lan heriotzen gorakada kezkagarria salatu nahi dugu\nLAB sindikatuak bere elkartasuna eta babesa erakutsi nahi die Artatzan gaur hildako langilearen familiari eta gertukoei, eta Urederra Kanpineko bere lankideei. Urtea hasi zenetik, bederatzi langile hil dira jada Euskal Herrian. Iaz 15 lagunek galdu zuten bizia Nafarroan, horietako bi altueratik erorita.\nIa lan istripu guztiak saihestu daitezke, eta, altueran gertatzen direnean, guzti-guztiak ekidin daitezke oinarrizko segurtasun neurriak hartuz gero.\nHildako langileak 55 urte zituen eta mantenu lanak egiten ari zen Urederra Kanpinean, garabi kamioi batekin. Oraindik ezagutzen ez diren arrazoiengatik, lanean ari zen saskia hamar bat metroetatik erori da.\nAtari irekian egiten diren lan hauek prekarietatea handiarekin egin ohi dira. Hori ez da berria, zoritxarrez. Presak, lan erritmoak, segurtasunik gabeko makineria eskasa, batzuetan zaharkitua… halako arrazoiek prekarietatea handitzen dute, eta, ondorioz, gertakari lazgarriak etortzen dira.\nLAB sindikatuak berriro salatu nahi du ez nahikoak direla aplikatzen diren prebentzio politikak eta hauen gainean egiten den jarraipena. Zenbakiak mahai gainean daude; krisi garaitik gora egiten ari dira lan istripuak, etengabe.\nJakin badakigu langileen osasunak ez dituela kezkatzen patronala eta erakundeak, euren etekina besterik ez baitute kontutan hartzen, prekarietatearen aurrean beste alde batera begiratuz eta hainbeste istripu, elbarritasun eta pobrezia eragiten duen esplotazioa ukatuz.\nInstituzioek ez dituzte enpresak presionatzen segurtasun planak gauzatu, zuzendu edo egoki aplikatu ditzaten. Ez dute zaintzen ere enpresa nagusia eta azpikontraten arteko prebentzio koordinazioa, eta, eginez gero, dirua biltzeko helburuarekin da.\nLAB sindikatuak urteak eman ditu Lan Ikuskaritzako eskuduntzak Nafarrora pasa daitezen eskatzen eta Osasun Publikoko Nafarroako Institutuarentzat eskuduntza gehiago exijitzen, beti ere prebentzioa eta jarraipena ziurtatzeko eta, beharrezkoa denean, zigorrak jar ditzaten lan istripuen odolustearekin eta prekarietate fokoekin amaitzeko. Esan beharra dago prekarietate foko hauek ez direla bakarrik eraikuntza eta mantenu zerbitzuetan ematen, gainontzeko sektoreetan ere oso hedatua baitago prekarietatea, lan istripuen estatistiken gorakada iraingarria lekuko.\nPrekaritateak, azpikontratazioak eta prebentzio neurri ezak hil egiten gaituzte\nZuastin hildako garraiolariaren lan heriotza salatu dugu Iruñean\nLan heriotzen sarraskia salatu dugu Bermeon\nLan heriotzen odolusteak etenik ez duela salatu dugu Durangon eta Lekeition\nNoiz hartuko dituzte administrazio publikoek laneko ezbeharrei aurre egiteko premiazko neurriak?


Mapa interaktiboan sektoreen kokapena ikusi ahal izango duzu eta bertatik, argitu beharreko mendi bakoitzaren fitxara sartu.\nHautatutako tontorraren fitxaren barnean, eskuragarri gisa (berde) katalogatutako mendien inskripziorako aplikazioaren sarbidea edo mendi mugatuen (gorrien) erreserba eskatzeko harremanetarako helbidea aurkituko dituzu\nMAPA INTERAKTIBOAREN FUNTZIONAMENDUA\nMapa interaktiboak automatikoki biltzen ditu gailurrak hurbiltasunaren arabera, eta hainbat mendi multzo sortzen ditu mapan egiten dugun zoom-mailaren arabera. kurtsorea multzo baten gainean jarrita, urdin koloreko geruza bat agertuko da, bertan dauden gailurrek hartzen duten eremu geografikoa adierazten duena.\nMapa hurbildu ahala, multzokatzeak gutxitu egiten dira eta gailurren ikonoak agertzen hasten dira dagokien kokapen geografikoan. Gailur baten ikonoaren gainean kurtsorea jarrita, leiho bat agertuko da, fitxa teknikora eta bide batez, inskripzio sistemara sarbidea ematen duena.\nMapan zuzenean eraginez nabigatu daiteke, ukituz eta arrastatuz (edo arrastatzen den bitartean saguaren botoi nagusia sakatuta mantenduz).\nZoom-mailak hiru eratara egin daitezke:\nKlik bikoitza hurbiltzeko eta SHIFT + klik bikoitza zoom-puntu bat urruntzeko\nEzkerraldean dagoen maparen kontrol-panelaren agintea erabiliz: +, hurbiltzeko eta – Urruntzeko.\nCTRL + aurrera saguaren gurpilean hurbiltzeko eta CTRL + atzera gurpilean urruntzeko.\nKontrol-panela maparen ezkerraldean dago, eta elementu hauek ditu:\nZoomaren kontrol-agintea: maparen gaineko ikuspuntua hurbiltzen edo urruntzen du.\nPantaila osoko hautatzailea: mapa erabiltzeko aukera ematen du, erabilgarri dagoen pantaila osoa erabiliz.\nMaparen ikuspegia berrabiarazi: mapa hasierako posizioan jartzen du.\nKokapena: zure gailuaren kopapena mapan erakusten du\nGERUZEN ETA SEKTOREEN HAUTATZAILEA\nMaparen goiko aldean, eskuin aldean, geruzen eta sektoreen hautatzaileak daude. Kurtsorea geruzen ikonoaren gainean jarrita, gailurren ikuspegia hainbat mapa-geruzaren artean txandakatu daiteke. Lehenetsitako aukerak mapa generikoa erabiltzen du, eta aukeran, mapa topografiko bat edo lur-mapa bat aktibatu ahal izango dira.\nHonen azpian, sektoreen hautatzailea dago. Hautatzaileak sektore guztien bistaratzea aktibatzeko aukera ematen du (aukera lehenetsia) edo soilik ikusi nahi duzun sektorea edo sektoreak, bakoitza aktibatuz eta desaktibatuz.\nMapa interaktiboa zerrendara konektatuta dago sektore-hautatzailearen bidez, eta aktibatuta dauden sektoreetako mendien zerrenda erakusten du.\nGailuaren kokapen-hautatzailea aktibatuta badago, gailuaren eta zerrendan ageri diren mendien arteko distantzia erakutsiko du.\nZerrendaren gainean, goialdean, gailurren bilatzailea dago. Bilatzaile horrek mapako sektore aktiboetan dagoen edozein gailur bilatzeko aukera ematen du, eta aukeratzen den irizpidearen arabera ordenatzen ditu:\nID: markatzailearen identifikatzailea erabiltzen du, sortze ordenaren arabera\nIzena: zerrenda alfabetikoki ordenatzen du\nIkonoa: zerrenda ikonoaren kolorearen arabera ordenatzen du\nKOKALEKUAREN ARABERAKO BILATZAILEA\nTontorren bilatzailearen azpian kokalekuen araberako bilatzailea dago. Honen bidez, edozein herri bilatu dezakezu eta bertatik distantzia jakin batera dauden tontorrak ikusteko aukera izanen duzu.


naiz: agenda - ‘Mendia femeninoan’: Jon Martinezen erretratuak, Photomuseumen\n2020/07/17 - 2020/08/23\nJon Martinez Ibarra argazkilariak mendi arloko zenbait disziplinatan erreferenteak diren emakumeen erretratuak egin ditu, eta horien aukeraketa egin ostean, Photomuseumen izango ditu erakusgai, uztailaren 17tik abuztuaren 23ra arte, ‘Mendia femeninoan’ titulupean.\nMartinez Ibarrak mendi arloko 40 emakume erretratu ditu bere lanean. Horietako 16 aukeratu ditu Photomuseumeko erakusketa osatzeko. «Argazkigintzan, erretratuak pertsonak itxuraz nolakoak diren erakutsi dezake, baina gutxitan erakusten ditu diren bezala, eta horixe da Jon Martinezen lanaren bertuterik handiena», azaldu du Josu Zaldibarrek katalogoan.\nArgazkilaria mendizalea ere bada, eta hain ondo ezagutzen duen inguruan topatu dituen emakumeen ametsak jaso ditu. «Emakume hauen begiradetan erakutsitako bizi-energia, mendia maiten duten milaka lagunek partekatzen dute; izan ere, bizimodu bilakatu dute mendia, eta aisialdia pasio bihurtu dute».\n‘Mendia femeninoan’ erakusketan mendi arloko hainbat modalitate erreferenteren zuri-beltzeko erretratuak jasotzen dira. Agertzen den emakume bakoitzaren atzean dagoena erakusten saiatu da argazkilaria. Era berean, haiei omenaldi bat da erakusketa.\nSan Inazio Kalea, 11, 20800


2020-06-01 - Lea-Artibai eta Mutrikuko Hitza : Lea-Artibai eta Mutrikuko Hitza\nPatxi Ruizi elkartasuna adierazteko gutun bidalketa hasi dute Mutrikun\nGutunak norberak bidali ahalko ditu; edo nahi izanez gero, Gaztetxeko postontzian utzi ahal izango dira.\nEkainaren 8an hirugarren fasean sartzea eskatuko du Jaurlaritzak\nAstebete baino gehiago, Lea-Artibain eta Mutrikun kutsatu berririk erregistratu gabe\nAzken positibo berria maiatzaren 23an erregistratu zuten, Lekeition. Ordutik, ez dute COVID-19arekin kutsatutako inor gehiago erregistratu Lea-Artibain eta Mutrikun. Lurraldeka, asteburuan 11 kasu gehiago erregistratu dituzte, 8 Bizkaian eta 3 Araban.\nDebabarreneko Mankomunitateak diru sail bat emango die zabor bilketan hobariak egingo dituzten udalei\nZabor bilketa zerbitzua mankomunitateak kudeatzen badu ere, herritarrei kobratu beharrekoa udalen bidez egiten dute. Horregatik, alor horretan hobariak egingo dituzten udalei bideratuko diete dirua.\nAmoroton ez dituzte San Martin jaiak ospatuko\nSegurtasun neurriak bermatu ezingo dituztelako hartu dute erabakia.


cnc ur jet ebaketa makinaren prezioa\nProduktuaren deskribapena 420MPA 3-ardatz hutsa Waterjet ebaketa makina aparra, larrua eta plastikozko pelikula 1.The habe aluminiozko aleazio argia estruktura moldatzeko pieza bat da. Goi-zurruna, lasterka egonkorra eta abiadura azkarragoa. 2.Integral diseinua, zurruntasun eta egonkortasun ona, estres uniformea, funtzionamendu egonkorra eta zehaztasun abantailak ditu. 3. Bereziaren ezkutu diseinua, iragazgaitza eta hautsaren froga 4.Bearing plataformako sarekadunek S motakoak, sareak eta lerro zuzeneko diseinua hartzen dituzte. 5.diferen araberako eskakizunen arabera aukeratu daitezke. Praktikotasun sendoa du eta erabilera iraunkorra izan dezake. 6.Hon ...\n5 ardatz metaliko ebaketa makina ur jarioa cnc ebaketa makina\nkalitate handiko eta erresonable prezioa ur jario makina prezioa\nProduktuaren deskribapena ACCURL® ur-jario urratzailea makina bat presio handiko waterjet makina bat da, eta ur-ebaketa edo urratzezko ur-ebaketa erabiltzen du material mota ugari mozteko. ACCURL® erresistentzia handiko zorroztasuneko zorroztasuneko sistema egokia da, doitasun eta zurruntasun handiena lortzeko sistema. ACCURL® makina-erremintako industriaren estandar zorrotzenetara eraiki da. . ACCURL® presio handiko ebakidura prozesua erabiltzen du materialen lodierak 8 "bitarteko zabalera ebakitzeko. ACCURL®-k ...\nmetalezko burdina herdoilgaitza ebakitzeko cnc plasma ebaketa makina salgai\neraginkortasun handiko 2000w karbono altzairu zuntz laser ebaketa makina, zuntz laserrako makina herdoilgaitza


Fanxinoteka, Napartheid-ekoek osatutako fanxine bilduma\nArtelekun dago, baliatu nahi duenarentzat\nLehengoan izan nuen, kasualitatez, Napartheidekoek osatutako fanzine bildumaren, Fanxinotekaren, berri. Fanzineak gustuko dituenak bilduma honetako aleak ikusi nahi baditu, Donostiako Artelekun dauka aukera.\nLehengo egunean Artelekun izan nintzen EH 2.0 jardunaldietan. Han Iñaki Alegriaren bidez bertako liburutegiko arduraduna ezagutu nuen, eta honek eman zidan Fanxinotekaren berri.\nFanxinoteka aurreko mendearen amaieran (zehazki 1999an) Napartheid-ekoek egindako fanzine bilduma da. 1650 izenburu eta 3969 fanzinek osatzen dute bilduma, 59 herrialde ezberdinetakoak eta 30 hizkuntza ezberdinetan. Bilduma mardula benetan, nazioartean ere estimatua (ikusi esteka honetan -"impressive" esaten diote- eta beste honetan -"great, no invaluable resource", "essential" eta "makes my mouth water" diote-). Bildumaren katalogo bat ere atera zuten, liburuxka oso txukun bat, fanzineon hainbat informazio ematen duena (kontaktu-helbidea, hizkuntza, tamaina, herrialdea...), Artelekun bertan daukatena eta online ere kontsulta daitekeena. Lastima bakarra da fanzineak eurak ez daudela ezeren (izenburuaren, herrialdearen edo hizkuntzaren) arabera ordenatuta. Denak balde handi moduko batzutan pilatuta daude. Liburutegiko arduradunak esan zidanez, duela denbora bat nonbait erakusketa bat montatzeko eraman zituzten eta horrela itzuli, berriz ere ordenatzeko astirik gabe dirudienez.\nEdonola ere, baliabide aparta daukate fanzineen zaleek Fanxinotekarekin, Napartheid eta Artelekuren eskutik.\nUztarria.com-en Garan Berrian (honek gainera ni aipatzen nau!) Uztarria.com-en, ez liburuari buruz, baizik eta aurreko etapari buruz


DURANGOKO UDALA | Baduzu\n18 botu jasota, bataz besteko balorazioa: 1.\nDurangoko San Fauste auzotik Astolaranzko bidean urtarrilaren…\nDurangoko San Fauste auzotik Astolaranzko bidean urtarrilaren 9an jarrita zegoen bide-seinalea gaztelania hutsean zegoen. Honela zioen: "Carril cortado".\nAz, 01/09/2013 - 00:00\nDurangoko igerilekuetan aldagelen eremutik igeriontzien aldera…\nDurangoko igerilekuetan aldagelen eremutik igeriontzien aldera igarotzeko sarbidean pare bat kartel daude “Prohibido el paso” diotenak biak gaztalania hutsean.\nAz, 01/16/2013 - 00:00\nDurangoko Montorreta kalea trafikoari guztiz itxita egon da…\nDurangoko Montorreta kalea trafikoari guztiz itxita egon da luzaroan. Kalea erabat itxi zutenetik erdara hutsezko bide-seinale bat dago, “Atención/Carretera cortada” dioena. Abenduan kexa egin nuen arren, gaur, ia zazpi hilabete igarota, seinaleak bere horretan jarraitzen du.\nDurangoko San Roke auzoan erdara hutsean dago “calle cortada…\nDurangoko San Roke auzoan erdara hutsean dago “calle cortada por obras” dioen seinalea .\nAr, 10/01/2013 - 00:00\nDurangoko San Roke auzoan Erdara hutsean dago bidea moztuta…\nDurangoko San Roke auzoan Erdara hutsean dago bidea moztuta dagoela adierazten duen seinalea. Honela dio: “Calle cortada por obras”. Hilabete eta erdi igaro da kexa egin nuenetik eta seinale horrek bere horretan segitzen du.\nIg, 11/17/2013 - 00:00\nZaindu deritzon ekimenaren (Durangoko Udalak eta Durangaldeko…\nZaindu deritzon ekimenaren (Durangoko Udalak eta Durangaldeko Mankomunitateak bultzatutakoa) iragarkia erdara hutsean agertu da gaurko Deia egunkarian, hain zuzen, Hemendik Durangaldea gehigarrian. ---Gehigarri hori dohainik ere banatzen da, astekari moduan, Durangaldeko hainbat saltoki eta gune publikotan---.Programak Bizkaiko Foru Aldundiaren babesa ere badu.\nOg, 11/21/2013 - 00:00\nDurangoko Landako II udal kiroldegiko aldageletan garbitzaileek…\nDurangoko Landako II udal kiroldegiko aldageletan garbitzaileek betetzen dituzten fitxak, erabiltzaileok ikusteko moduan daudenak, erdara hutsean daude.\nDurangoko Udalak erdara hutsean argitaratu du orrialde osoko…\nDurangoko Udalak erdara hutsean argitaratu du orrialde osoko iragarkia, koloreetan, Crónicas del Duranguesado hilabetekarian (2014ko otsailekoa). Agerkaria gaur (2014-02-14) banatu dute Durangaldeko zenbait herritan eta Zornotzan, dohainik, etxeetako postontzietan.\nDurangoko Landako II udal kiroldegiko tabernariek ez dakite…\nDurangoko Landako II udal kiroldegiko tabernariek ez dakite euskaraz eta kiroldegia berria da.\nSan Agustin Kultur Guneak (Durangoko Udala) orrialde biko…\nSan Agustin Kultur Guneak (Durangoko Udala) orrialde biko publizitatea argitaratu du gaur, ekainak 28, zapatua, erreportaje formatua emanda, Deia egunkarian, koloreetan, erdaraz.\nLa, 06/28/2014 - 00:00\nTAO araudia hausten duten autoak eroateko Durangoko udalak duen…\nTAO araudia hausten duten autoak eroateko Durangoko udalak duen garabiak honako errotulu zabarra dauka: "Garabiautoen udal zarbitzua". Jakina, gaztelaniazko testu baliokidea zuzen-zuzena da. Euskara eta euskaldunok beste behin kaltetu, sarritan bezala.\nOr, 10/24/2014 - 00:00\nDurangon, Juan Itziarkoaren auzuneko etxe-multzoetarik behekoan…\nDurangon, Juan Itziarkoaren auzuneko etxe-multzoetarik behekoan fatxada konpontzen ari direla-eta, Larrasoloeta kale aldeko aparkalekuak okupatzen ari dira eta hiruzpalau kartel berdin ipini dituzte, denak erdara hutsean: "No aparcar / Obra en fachada con licencia / Se avisa grúa". Euskaldunok baztertzen baikaituzte, aparkatu genezake bertan, eta alegatu eurek kontuan hartzen ez bagaituzte, ea zilegitasunik duten guri eskakizunik egiteko? Aski da. Udalak ezin die gogorarazi enpresei legedia betetzeko dagoela? Udalak berak ezin litzake kontuok zaindu? Udal jagole edo agente zibiko direlakoek eta udaltzainek, gainontzeko ordenantza eta arauak betearazten dituzten modu berean? Ala euskara kontuak eta euskaldunon hizkuntz eskubideak bete eta betearaztea aukerakoa da?\nOr, 11/21/2014 - 00:00\nDurangoko Udalak (edo udal gobernuan den alderdiak?) erdara…\nDurangoko Udalak (edo udal gobernuan den alderdiak?) erdara hutsean argitaratu du publizitatea Durangon www.durangon.com albistegi digitalean. Honatx esteka: http://www.durangon.com/la-hora-de-hacer-balance-_es_0_15_8965.html\nDurangoko udal kiroldegiko tabernan euskara ulertu ere egiten…\nDurangoko udal kiroldegiko tabernan euskara ulertu ere egiten ez duten beharginak egoten dira atenditzen. Ez da kontu berria. Kiroldegia, berria, zabaldu zenetik gertatzen da. Ikusten dut, baina, langile berria dagoela egunotan, hau da, ez dutela arazoa konpontzen. Herritar euskaldunek komeriak ezer eskatzean. Atzenean jendeak gaztelaniaz egin behar, euskaraz egin gura izan arren.\nDurangon, Juan Itziarkoaren auzuneko etxe-multzoetarik behekoan fatxada konpontzen ari direla-eta, Larrasoloeta kale aldeko aparkalekuak okupatzen ari dira eta hiruzpalau kartel berdin ipini dituzte eta ez daude euskaraz idatziak: "No aparcar / Obra en fachada con licencia / Se avisa grúa". 2014ko azaroan ere egoera salatu nuen, baina kartelek berdin-berdin jarraitzen dute otsailaren 8an.\nIg, 02/08/2015 - 00:00\nDurangoko Aliendalde industrialdean "Tanatorio / Crematorio"…\nDurangoko Aliendalde industrialdean "Tanatorio / Crematorio" aurkian zein ifrentzuan dioen bide-seinalea dago.\nDurangoko Landako II udal kiroldegiko tabernan hainbat egunkari…\nDurangoko Landako II udal kiroldegiko tabernan hainbat egunkari dituzte (Correo, Deia, Gara eta Mundo Deportivo) baina tartean Berriarik ez. Duela egun gutxi zabaldu dute beste kudeatzaile batzuek, hainbat hilabetez zarratuta egon ostean. Lehen ere Berriarik ez, Correo baino ez. Udalak ez ote du hizkuntza irizpiderik? Kudeatzaile berriei taberna esleitzeko lehiaketan halakorik ez da kontuan hartu? Konponduko dute eta euskaldunok diskriminatzeari utziko, ala segiko dute, udalaren izenean, herritar guztion administrazioaren izenean, erdal prentsa (baino ez) bultzatzen? Euskaldun herritarrok eskubiderik ez?\nIg, 09/06/2015 - 00:00\nDurango Eraikitzen udal enpresak erdara hutsean argitaratu du…\nDurango Eraikitzen udal enpresak erdara hutsean argitaratu du iragarkia gaurko Correo egunkarian.\nLa, 10/31/2015 - 00:00


Elikagaien Bankuak 400 eibartar ingururi laguntza eskaintzen die hilero (BIDEOA) - etakitto.eus\nElikagaien Bankuak 400 eibartar ingururi laguntza eskaintzen die hilero (BIDEOA)\nElikagaien Bankuak egoitza bi ditu Gipuzkoan, bata Oiartzunen eta bestea Bergaran. Bergarakoa arduratzen da Urola, Goierri, Debagoiena eta Debabarrena eskualdeetan laguntza eskaintzeaz eta bertan izan gara Jose Mari Beitia arduradunarekin eta Visi Fariñas Eibarko boluntarioarekin. Azken bi hilabeteetako datuen arabera, 2020ko abenduan 461 lagunek jaso zuten laguntza Eibarren eta 2021ko urtarrilean 362 lagunek.\nElikagaien Bankuaren biltegia Bergarako San Juan auzoan dago, Elgetara doan errepidearen alboan, eta joan ginenean hainbat boluntario zebiltzan lanean eguneko bidalketak prestatzen eta gauzak behar den tokian jartzen. 70 boluntario egoten dira han, baina nahi izanez gero gehiago izan zitezkeen. “Boluntario izan nahi duen jende askoren eskaera asko jaso dugu, baina momentuz ondo konpontzen gara daukagun jendearekin, gaur egun hartu behar diren neurriekin ez garelako ondo sartzen”, esan digu Beitiak. “Lazkaotik, Ordiziatik, Arrasatetik, Eibartik eta beste toki batzuetatik etortzen dira eta demaseko konpromisoa dute”, bere ustez. “Hori bai, boluntario gehienak nahiko helduak dira, gazteenak 62 urte ditu, eta ondo egongo litzateke jende gazteagoa etortzea”.\nElikagaiz beteriko palet multzoak ikusten dira biltegian eta oso ondo kontrolatzen dute guztia. “Espainia mailan sistema berria jarri dugu martxan, den-dena informatizatua, eta horrela hobeto kudeatu daiteke jasotzen eta entregatzen duguna”, arduradunak dioenez. Elikagaien Bankuan serio egiten dute lan eta gogor saiatzen dira duten baliabideekin ahalik eta jende gehienaren beharrak asetzen.\nElikagaien Bankua hiru euskarritan finkatzen da. “Batetik, hilero ematen duguna dago. Hau da, produktu ez galkorrak”, azaldu digu Beitiak. “Udalek hilaren lehen egunetan esaten digute zenbat lagunek jaso beharko duten laguntza eta horren arabera sortak prestatzen ditugu garbantzuekin, dilistekin, arrozarekin…”.\nBigarren euskarria azken minutuko elikagaiek osatzen dute. Hau da, produktu freskoek. “Hor problematika bat dago. Izan ere, elikagai batzuk beste batzuk baino hurbilago daude iraungitze-datatik. Arazoa konpontzeko, biltegiko boluntarioek egunero aztertzen dute zer dagoen eta horren arabera elikagaiak banatzen ditugu. Banaketa egunero egiten da, baina kopuruak aldatu egiten dira”, esan digunez.\nHirugarren euskarria Europatik datozen produktuek osatzen dute. “Jendeak duen beharren arabera Europari eskaera egiten zaio eta Espainiako Nekazaritza Ministerioaren bitartez bideratzen da. Horrela, Europa mailan nekazaritzan dauden soberakinak ekartzen dizkigute urtean lau aldiz”, dio Beitiak. “Soberakinak direnez, dagoenarekin moldatzen gara”.\nElikagaiak eta dirua biltzeko kanpainak\nElikagaien Bankuak bi kanpaina nagusi egiten ditu urtean zehar elikagaiak biltzeko, udaberrian eta udazkenean. Aurrez aurrekoak izaten dira eta 2020an ezin izan zuten udaberrikoa egin. Azaroaren amaieran, ostera, beste zerbait asmatu egin behar izan zuten, pandemiak eragindako egoerara egokitzeko. “Normalean supermerkatuetan elikagaiak jasotzeko guneak jartzen ditugu eta jendeak elikagaiak uzten dituzte bertan, baina oraingoan beste sistema bat bilatu behar izan dugu. Horrela, jendeak erosketak egiteko orduan donazioa egiteko aukera izan zuen bonoen bitartez”, diosku Beitiak. Bonoak supermerkatuen esku geratu ziren eta Elikagaien Bankuak produktuak lortu ahal izan zituen bonoen truke.\nAurtengo egoera berezia izan bada ere, kanpainetan antzerako diru-kopurua jaso du Elikagaien Bankuak, “pixka bat gehiago agian”. Gainera, partikularrek bankuen bitartez egindako diru-ekarpenei dagokionez, “askoz ere gehiago jaso dugu, ia bikoitza”, dio arduradunak. “Horrela, jendeari elikagai eta produktu gehiago eman ahal izan dizkiogu azkenengo bi hilabeteetan, baina horrek ez du esan nahi urte osoan horrela izango denik”, bere berbetan.\nHilean 22 kg inguru ematen dituzte pertsona bakoitzeko. “Momentuz ondo gabiltza laguntza eskaini ahal izateko”, dioenez. Hala ere, gauza bat argi laga nahi dute: “Elikagaien Bankua ez da irtenbide bat, laguntza bat baizik”. Momentuz ondo dabiltza, baina hemendik hilabete batzuetara nork daki. Horregatik, egitasmo berriak pentsatzen dihardute elikagaiak eta dirua biltzeko.\nUrtarrilean, adibidez, ekimen berezia jarri zuten martxan Eibarren. Lankidetza-hitzarmen baten bidez, Udalak Elikagaien Bankuaren esku laga zituen Ignacio Zuloagaren 27 koadro. Margolanak herriko denden erakusleihoetan daude ikusgai eta Elikagaien Bankuak zozketa egingo du euro baten truke txartelak erosten dituztenen artean. “Kanpaina martxa onean doa, espero genuena baino hobeto”, Fariñasen berbetan.\nZuloagaren koadroak Cedry, Closet, Corral, Dandara, Doroti, El Vestidor, Gratzina, Guby Hombre, Helmet House, Ikusimakusi, Irritsa, Kopiña, La Guinda, Lola’s, Lua, Muma, No Comment, Nona, Oihal, Roca, Sastreria Azpiri, Twins, Umea, Urdanibia, Vieco, Xare eta Zuri Zuri dendetan egongo dira martxoaren 19ra arte.\nKanpaina bereziez gain, enpresek ekarpenak egiten dituzte eta erakunde publikoek diruz laguntzen diote Elikagaien Bankuari. “Baina ez bakarrik beharra dutenei laguntzeagatik, baizik eta ingurugiroaren alde egiten dugun lanarengatik”, diosku Beitiak. “Izan ere, guk egiten dugun lanari esker produktu galkor asko ez da xahutzen”.\nEibarren, 400 lagun inguru\nElikagaien Bankuak emandako zifren arabera, 362 pertsona nagusik eta 30 haurrek jaso zuten laguntza 2020an Eibarren. Beraz, zenbakiek gora egin dute azken urtean, 2019an 313 pertsona nagusik eta 29 haurrek jaso zutelako. Joera orokorra da, Bergaratik kudeatzen diren lau eskualdeetan %20 igo delako laguntza behar izan dutenen kopurua.\nOrain arte, Elikagaien Bankuaren laguntza jaso duten familia gehienak migranteak izan dira, “baina azken hiruhilekoan joera ezberdina ikusi dugu, jatorri euskaldun edo espainiarreko familiak gero eta gehiago direlako”, Beitiaren berbetan. Zergatik aldaketa hori? “Laguntza eskatzeko lotsa galdu dutelako edo behar handia dutelako”, bere ustez.\nElikagaien Bankuaren laguntza Udalen bitartez bideratzen da. Eibarren kasuan, Gizartekintzak aztertzen du familia bakoitzaren kasua. Familien egoera aztertu ondoren laguntza behar dutela erabakitzen bada, gutun bat bidaltzen zaie eta horrekin (erroldatze-orriarekin batera, iruzurra ekiditeko) elikagaiak jaso ahal dituzte hilean behin.\nVisi Fariñasek boluntario bezala egiten du lan Eibarren eta familientzako elikagai-sortak prestatzen ibiltzen da, besteak beste. “Pertsona kopuruaren arabera familia bakoitzari zer egokitzen zaion esaten digute, eta guk sortak prestatzen ditugu”, kontatu digunez. “Azken bi hilabeteei begira, adibidez, abenduan 186 sorta (461 lagun) banatu genituen eta urtarrilean 149 (362 lagun)”.\nGurutze Gorriko boluntarioek egiten dute banaketa eta Fariñasek esker oneko berbak ditu eurentzat. “Jende gazte asko etorri da azken aldian eta demaseko lana egiten dute”, bere ustez.\nBoluntario-lana nekeza da, baina Beitiak eta Fariñasek atsegin handiz egiten dute. “Gerriko, bizkarreko eta eskuetako minarekin joaten naiz etxera, baina oso ondo sentitzen naiz hemen egiten dugun lanarekin”, aitortzen du arduradunak. “Ni zorioneko sentitzen naiz laguntzeagatik”, dio Fariñasek.\nElikagaien Bankuari buruzko informazio gehiago nahi izanez gero, bancoalimentosgipuzkoa.org da euren webgunea, 943 76 21 90 Bergarako telefonoa eta bergara@bancoalimentosgipuzkoa.org helbide elektronikoa.\nElikagaien BankuaVisi Fariñas\n« Edurne Uzkudun: “Eurak ezin badira hona etorri, ni neu joango naiz hara” “Gazte, gaizto” (Eneko Sanchez) »


Euskararen eguna? — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Euskararen eguna?\nLeire Narbaiza 2010/12/03 23:34\nEguna hasi dudan moduan amaitzen nabil.\nIkasleei beti esaten diet idazlanak tripekin ez idazteko. Nik, baina, aholku honi gaurkoan ez diot jaramonik egingo, ezin baitut. Barruak erretzen nau, egoneza daukat, eta bota behar dut!! Euskararen eguna omen da, erdaldunek uzten diguten espazio txiki hori euskaldunok geure gauzatxoak egiteko, zein toleranteak diren agertzeko.\nGaur goizean irratian entzun ditudanak sutu naute. Lehengoz ospatu da euskararen eguna instituzio guztiak elkarrekin, denok elkar hartuta, aho batez, ados. Hizkuntza politika berria kontsentsutik baitator! Jakina, hizkuntza politika hori loreontzi eta pose hutsa denean. Everybody elkarrekin, zein polita, zein zuria, zein faltsua.\nGuk, baina, pobre mentalitatea daukagu eta, euren mahietako apurrak eta soberakinak eskatzen ditugu, dirua gurea ere ez balitz bezala. Beti eskean, beti txiro konplexuarekin, molestatzen dugulakoan. Tolerantzia darabilte ahoan, eta hori, dakigunez, boteredunen luxua: toleratzen zaitut, hogeita hamaika dauzkadalako eskutik, eta nahi dudalako, ni bainaiz hemen nagusi.\nPinpilinpauxa aldarrikatzeko behar dugu eguna, antza denez. Hori bai, beti eskaparatismoa egiten dutenen ondoan, irribarrez argazkian agertu, jatorrarena egin eta euskara mesprezatzen segitzeko gaurtik aurrera, atzo bezala. Eta guk sinistu, zirrikitu bat zabaldu digutelakoan!\nGainera erru sentimendua, gurea omen delako kulpa osoa, ez dugulako nahikoa egiten gure hizkuntzaren alde! Bai, zera! Zer gehiago egin nezake, bada! Medikuarenera joan erdaraz, funtzionarioak erdaraz, politikoak erdaraz, lehendakaria erdaraz, denda handietan erdaraz, postontzietako publizitatea erdaraz. Hizkuntza KOOFIZIALA da euskara, demontre, orain 30 urte!! Ez zarete enteratu, eta horrela jarraitu gura duzue. Zuen legeak ere ez dituzue betetzen, miserableok!\nEz da inposatu behar, baina, euskara. Konstituzio espainiarrak, halere, euskaradunoi erdara inposatzen digu, bada! Hori bai, gure onerako. Hizkuntza basati eta traketsa dugunez, (eta edukazio bakoak) salbatu behar gaituzte geure burutik, kulturizatu eta salbai izatetik, moderno, kosmopolita eta normal bihurtu arte!\nEta guk irentsi eta sinetsi! Nahikoa da, matxina gaitezen! Bada ordua gure bidea egiteko, eta higuingarrikeria hauek guztiak bazterrean lagatzeko, eta euskara kobazulotik harro ateratzeko!!\netiketak: berde, Txargainen, üskara, gorri


«Dantzaren bitartez nork bere burua gainditu dezakeela ikasi dut»\n24 uztaila, 2017 Gazteak 2104\nIrrintzi dantza taldean zazpi bat urterekin hasi zen Adirane Peñagarikano (Zumarraga, 1998), eta ordutik dantzaren harra barruan sentitu du. Azken urtea «emozioz beteta» egon dela dio. Aurtengo Zumarragako Santa Isabel jaietan, ezpata-dantzarien kapitaina izan da eta Zumarragako dantza solteko lehiaketan parte hartu du.\nZer da zuretzat dantza?\nHasi nintzenean zer zen ez nekien, baina urtetik urtera asko ikasi dut eta aberasten joan naiz. Azkeneko urte hauetan dantzak esanahia handia hartu du niretzat.\nNi oso urduria naiz eta dantzaren bitartez eszenatokian egoten ikasi dut, nork bere burua gainditu dezakeela ere bai, areago taldekideen babesean.\nKapitain izan zara…\nIrrintzin urte osoan lanean aritu denari ematen zaio aukera. Nik nire burua gai ikusten nuela eta kapitain izateko gogoz nengoela esan nuen, eta baiezkoa eman zidaten; aurreko urtean sokan atera nintzen.\nUrduria zarela esan duzu. Egun hartan nola ibili ziren zure kirioak?\nUrduritasuna egun batzuk lehenago sentitzen hasi nintzen. Gero, baselizara sartzeko unean poza, ilusioa, zirrara eta dantza egiteko gogoa sentitu nituen. Une batez urduritasunak gaindituko ninduenaren beldur izan nintzen, baina ez, gozatu nuen.\nAbuztuaren 15ean ere egingo duzue ezpata-dantza.\nBai, eta ordura arte entseguek ez dute etenik izango.\nEta ikasturte berriarekin zer etorriko da?\nHaur hezkuntza ikasten ari naiz Ordizian eta praktikak egingo ditut. Irrintzin ere, 5-6 urteko haurrei dantza egiten erakusten hasiko naiz. Dantza beste espresio modu bat dela transmititu nahiko nieke. Niri dantza egitea gero eta gehiago gustatzen zait.\n« Zesura: ‘Euskal Herri tropikala’\nEneritz Gorrotxategi eta Ion Muñoa »


Udalak 70.000 euro jarriko ditu merkataritza bidezko eta arduratsua sustatzeko « Prentsa oharrak\nUdalak 70.000 euro jarriko ditu merkataritza bidezko eta arduratsua sustatzeko\nKategoriak: Prentsa oharrak — Etiketak: bidezko merkataritza, Garapenerako lankidetza, Jon Armentia — Komunikazio Zerbitzua / Servicio de Comunicación — 15 uztaila 2020 12:47\nUdaleko Lankidetza Zerbitzuak hitzarmen bat sinatu du Setem-Hego Haizea, Medicus Mundi Araba eta Euskal Elizbarrutietako Misioak (Bide Bidean) GGKEekin.\nGasteizko Udalak hirian merkataritza bidezko eta arduratsua sustatzeko programa bat jarri du abian Garapenean Laguntzeko Zerbitzuaren bitartez. Setem-Hego Haizea, Medicus Mundi Araba eta Euskal Elizbarrutietako Misioak (Bide Bidean) GGKEekin sinatutako hitzarmenaren barruan, Udalak 70.000 euro jarriko ditu zenbait ekintza bultzatzeko: tokiko kontsumoko aukerak ezagutarazteko ibilbideak auzoetan, eta informazio jarduera ugari gizarte etxeetan eta adinekoentzako zentro soziokulturaletan, hemengo kontsumo-ohiturek herrialde pobretuenetan duten eraginaren berri emateko.\nOrobat, EHUko Azoka Agroekologikoan parte hartzea jasotzen du programak, bidezko merkataritza ikusarazteko, baita Ekonomia Eraldatzaileen Munduko Foro Sozialean (Bartzelona) parte hartzea ere, Gasteizen kontsumo arduratsuarekin garatutako esperientzia arrakastatsuak ezagutarazteko.\n“Merkataritza bidezko eta arduratsuaren aldeko apustu publikoa ezinbestekoa da erakunde gisa geure egin ditugun Garapen Iraunkorreko Helburuak lortzeko. Horregatik, Garapenean Laguntzeko Zerbitzutik ahaleginak egin ditugu proiektuak integratzeko eta lan-ildo hori indartzeko, alorrean eskarmentu handiena duten tokiko antolakundeekin batera. Gainera, krisi eta eraldaketa garaian gaudelarik, inoiz baino beharrezkoagoa da giza eskubideak aldeztea“, argudiatu du Gizarte Politiken eta Garapenerako Lankidetzaren zinegotzi Jon Armentiak. Hitzarmenaren aurkezpenean Medicus Mundiko Gizartea Eraldatzeko Hezkuntzako eta Komunikazioko teknikari Itsaso Sánchezek lagundu dio, GGKEen sarea ordezkatuz.\nSinatzen denetik 2021eko martxoaren 31ra arte iraungo du plan operatiboak. Programa indartu horren bidez, hiriak berretsi egiten du beste urte batez pobrezia eta desparekotasunen aurka borrokan diharduen nazioarteko mugimenduarekin duen konpromisoa; mugimenduak merkataritza eredu alternatibo baten alde egiten du, printzipio hauetan oinarrituta: lan-baldintza duinak eta emakumeen eta gizonen arteko soldata-berdintasuna bermatzea, haurren esplotazioa baztertzea eta ingurumena babestea natur ingurunea babesten duten teknika eta prozeduraren bidezko ekoizpena tarteko. Mugimendu horrek, azken batean, Nazio Batuen Erakundeak onartu zituen eta 2030erako bete beharko liratekeen Mundu Helburuak (Garapen Iraunkorreko Helburuak) lortzeko bidean lagundu nahi du.


Euskal Herriko 18 ikastoletako haurrek Txikipedia edukiz elikatuko dute - KULTUR SHAREA\nEmakumezkoen biografiak, bereziki kirolarienak, osatzea izango da aurtengo helburua.\nIkastolen Elkarteak eta Euskal Wikilarien Elkarteak, bigarren urtez martxan jarri dute Txikipedia edukiz betetzeko egitasmoa. Bertan Euskal Herri osoko 18 ikastolek hartuko dute parte.\nNik, zuk, guk… 300 bai? erronkaren bitartez, euskarak eta euskal kulturak sarean duen presentzia areagotzea izango dute helburu oraingoan ere, bide batez konpetentzia digitalaren garapena uztartuz. Xede nagusia, berriz, emakumezkoen biografiak, eta bereziki emakume kirolarienak, euskaraz sortzea izango da.\nElkarte hauen arabera, “informazioaren garaian bizi garen arren euskaraz informazioa aurkitzeko zailtasunak agerian geratzen dira, eta ondorioz, gure hizkuntza minorizatuak sarean duen egoera ere bai. Ondare kulturalaren zabalkunderako apustua dugula esan dezakegu, eta ez hori bakarrik, gaur egungo gazteen ohituretara hurbilduz, hauek egoeraren kontzientzia har dezaten ere bilatzen du erronka honek”.\nHortaz, erronka honen bitartez helburu hauek lortu nahi dira: “Sarean orokorrean eta Txikipedian zehazki, euskararen presentzia areagotu; gizon eta emakumeen presentziaren aurrean, sarean oro har eta Txikipedian zehazki dagoen arrakalaz sentsibiliztu eta arazoa konpontzeko parte hartze aktiboa izan; konpetentzia digitalaren garapena landu; eta gure hizkuntza minorizatuak sarean duen egoeraz kontzientzia hartu eta eragile aktibo bilakatu”.\nErronka urtarriletik martxora bitartean garatuko da, eta tokian tokiko emakumeei edo Euskal Herriko emakumeei ikusgarritasuna ematen ahaleginduko da. “Historiako parte diren baina gutxi ezagutzen diren edota sarean presentzia txikia duten emakumeen biografiaz osatu nahi dugu Txikipedia”, azaldu dute. Arlo ezberdinetako emakumeak aukeratuko diren arren, (musika, bertsolaritza…) emakume kirolariak nabarmendu nahi dira.\nTags: Euskal Wikilarien Elkartea, Ikastolen Elkartea, Txikipedia\nGipuzkoako Eskolarteko Txapelketarako izen ematea zabalik da\nTanttaka Teatroak “Sexberdinak” antzezlana estreinatuko du ostiralean, Arrigorriagan


PDF (315 KB - 8 orri.)\nAipatutako arauak erakunde sindikalei esleitzen dien izaerak, bestetik, sindikatuek lortu beharreko helburuei eragiten die. EKren 7. artikulu horrek berak zehazten du erakundeon helburuen berariazkotasuna. Manu horren arabera, «Langileen sindikatuek lan egiten dute beraiei dagozkien interes ekonomiko eta sozialak babestu eta sustatzeko». Interes ekonomiko eta sozialak aipatzeak sindikatuen helburu zilegien askotarikotasuna dakar. Helburuok hertsiki lan-arlokoak izan daitezke –lan-baldintzak defendatzea enpresaburuaren aurrean–, baina baita arlo soziopolitikokoak ere, botere publikoen aurrean defendatzekoak –langileen bizi-baldintzen defentsa, gizatalde diren aldetik–.\nErakunde sindikalen finantzaketa-bideetako bat, hala nola enpresaburuen elkarteena, dirulaguntza publikoak dira. Erakundearen funtzionamendu-gastuei eta erakundearen helburuekin loturiko beste jarduera batzuei aurre egiteko laguntza gisa justifikatzen dira. Laguntza horiek, halaber, erakunde publikoetan parte-hartze instituzionala izateak dakartzan gastuei aurre egiteko balio dute.\nIldo horretatik, lan-arloko eskumenak izan dituzten Sailek eta, gaur egun, Lan eta Justizia Sailak, Euskal Autonomia Erkidegoko Aurrekontu Orokorrei buruzko Legeetan aurreikusitakoaren arabera, dirulaguntzak eman izan ohi dizkie zentral sindikalei, betiere zentral sindikalaren berezko helburuen barruan jarduerak betetzen badituzte.\nEuskal Autonomia Erkidegoko 2018. urteko aurrekontu orokorrak onartzen dituen abenduaren 22ko 5/2017 Legearen aurrekontu-luzapenean kreditu bat ezartzen da erakunde sindikalentzat 12. Sekzioan Lana izeneko 3112 Programan. Erakunde sindikal guztiek garatzen dituzten jardueretarako dirulaguntzak emateko da, haien ordezkaritza mailaren arabera.\nDirulaguntza horiek emateko irizpidea onuradunak izateko baldintzak betetzen dituzten erakunde sindikal eskatzaileen ordezkaritzan oinarritzen da; neurri hori 2018ko abenduaren 31n lortutako hauteskunde-audientziaren araberakoa izango da, eta erakunde sindikal horiek hauteskundeetan lortutako emaitzak azaltzen dituen akreditazio-ziurtagiriaren bitartez dokumentatu beharko diete enpresetako langileen ordezkariei eta administrazio publikoen zerbitzupeko langileen ordezkaritza-organoei.\nHorri dagokionez, Jurisprudentzia desberdina, eta, bereziki, Euskal Autonomia Erkidegoko Auzitegi Nagusiaren Hirugarren Salaren Jurisprudentzia errepikatua hartu behar dira kontuan; izan ere, Jurisprudentzia hori eskatzen ari da erakunde sindikalei dirulaguntzak emateko arauetan diskrezionalitatea eta zehaztugabetasuna saihesten duten alderdiak sartzeko, eta erakunde onuradunek justifika dezatela dirulaguntzak ematea eragin duen helburua bete dela.\nAdierazitako zentzuan, sindikatu-ordezkagaitasuna erreferentziazko eta beharrezko faktorea da dirulaguntza hauek zehazteko, izan ere Sindikatu-askatasunari buruzko Lege Organikoak espresuki ezartzen baitu sindikatuaren entzunaldiaren irizpidea –lantokietako ordezkaritza bateraturako hauteskunde-emaitzekin neurtzen dena– dagoeneko usadiozko irizpidea dela gure ordenamenduan. Hain zuzen ere, lege horretako 6.3 artikuluan jasota dago ordezkaritza handiena duten sindikatuei alderdi desberdinetatik aitortu behar zaiela ordezkaritza-gaitasuna, lantokietako eta haietatik kanpoko lan-harremanen demokratizaziorako tresna gisa, Konstituzioaren 7, 9.2 eta 129. artikuluak betez.\nGainera, kontuan hartu behar da aipatutako sindikatu-ordezkagaitasuna erabiltzen dela sindikatuek herri-administrazioetan edo beste hainbat arlotako erakunde edo organismoetan daukaten ordezkaritza instituzionalaren irizpide nagusi gisa, eta, horregatik, oso egokitzat jotzen da faktore hori erabiltzea deialdi honetako dirulaguntzetara bideratutako kredituak banatzeko formula ere zehazteko.\nEra berean, Agindu hau 2019. urteko Dirulaguntzen Plan Estrategikoaren baitan dago. Aipatutako plana Lan eta Justiziako sailburuaren 2019ko otsailaren 8ko Aginduaren bidez onartu zen, eta sailaren webgunean argitaratu zen.\n1.– Agindu honen helburua honako hau da: Euskal Autonomia Erkidegoan ordezkaritza duten erakunde sindikalei dirulaguntzak emateko oinarri arautzaileak eta deialdia ezartzea 2019ko ekitaldirako, erakunde horien jarduera sindikalak eragindako ohiko gastuak finantzatzeko eta sindikatu horien bulego eta zerbitzuen funtzionamenduak eragindako gastuei aurre egiteko.\n2.– Agindu honetan aurreikusitako dirulaguntzak Euskal Autonomia Erkidegoko 2019ko ekitaldirako Luzatutako Aurrekontu Orokorren aurrekontu-kredituarekin ordainduko dira. Adierazitako kredituaren zenbateko banakatua hauxe da: 880.000 euro ordainketa-kreditu gisa, eta 220.000 euro 2020rako konpromiso-kreditu gisa.\n1.– Euskal Autonomia Erkidegoan 2018ko abenduaren 31n ordezkaritza duten eta 2019. urtean jarduerak gauzatzeko asmoa duten erakunde sindikalak izan daitezke Agindu honetan arautzen diren dirulaguntzen onuradunak.\nEuskal Autonomia Erkidegoan ordezkaritza izateko ahalmena Sindikatu Hauteskundeen Bulego Publiko eskudunak horretarako emandako ziurtagiri bidez egiaztatuko da, eta ziurtagiri hori espedienteari erantsiko dio deialdi hau kudeatzen duen organoak berak. Ziurtagiri horretan espresuki jasoko dira 2018ko abenduaren 31n erregistratutako hauteskunde sindikalen emaitzak.\n2.– Ezin izango dira dirulaguntzen onuradun izan dirulaguntzei buruzko azaroaren 17ko 38/2003 Lege Orokorraren 13.2 artikuluan jasotako gorabeheraren batean aurkitzen diren erakunde sindikalak.\n3.– Euskadiko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Legegintzako Dekretuaren 50.4 eta 50.5 artikuluetan zehaztutakoaren arabera:\n– entitate onuradunei dirulaguntzak eta laguntzak emateko eta, hala dagokionean, ordaintzeko ezinbestekoa izango da Euskal Autonomia Erkidegoko Administrazio Orokorrak eta haren erakunde autonomoek ematen dituzten izaera bereko laguntzen edo dirulaguntzen arloan hasita dauden eta oraindik izapidetzen ari diren itzulketa- eta zehapen-prozedura guztiak amaituta egotea.\n– titulu honetan erregulatutako dirulaguntzen eta laguntzen deialdietara ezin izango dira aurkeztu, kasuan kasuko zigorrak ezarritako epean, sexuaren ziozko bereizkeria egiteagatik zigor administratibo edo penala jasotako pertsona fisikoek edo juridikoek, ez eta Emakumeen eta Gizonen Berdintasunerako Legea dela bide debeku horrekin zigortutakoek ere.\n4.– Hala ere, salbuespen izan daitezke araudi hori kontuan hartzen ez duten dirulaguntza motak.\n5.– Erakunde eskatzaileek eskaera aurkeztean egiaztatu beharko dituzte aurreko baldintzak betetzen dituztela.\n3. artikulua.– Izapidetze telematikoa.\n1.– Agindu honetan jasotako laguntzen deialdiarekin lotutako eskabideak, errekerimenduak eta jakinarazpenak izapidetzeko, bitarteko elektronikoak erabiliko dira, Administrazio Publikoen Administrazio Prozedura Erkidearen urriaren 1eko 39/2015 Legearen 14.2 artikuluan xedatutakoarekin bat eginez.\n2.– Eskabideak, erantzukizunpeko adierazpenak, justifikazioak eta gainerako ereduak nola izapidetu jakiteko xehetasunak euskadi.eus-eko egoitza elektroniko honetan daude eskuragarri:\n3.– Eskabidearen osteko izapideak helbide honetan egingo dira: http://www.euskadi.eus/nirekarpeta\n1.– Eskabidea, erantzukizunpeko adierazpenak barnean dituela, euskadi.eus egoitza elektronikoan eskuragarri dagoen inprimakian egin beharko da.\n2.– Eskabidearekin batera agiri hauek ere aurkeztu beharko dira:\nc) 2018. urtean egingo diren jarduera eta gastuen aurreikuspena azaltzen duen memoria, memoria horretan deskribatutako jardueren kostuaren aurrekontu xehatua barne. Jarduerak finantzatzeko beste baliabide batzuk daudela adierazi egingo da, halakorik egonez gero.\n3.– Sindikatuak bere ardurapean egindako erantzukizunpeko adierazpen baten bidez, honako baldintza hauek betetzen direla ziurtatu beharko da:\n– Helburu bererako diren dirulaguntza, laguntza, diru-sarrera edo beste baliabide batzuen egoera (eskatuta, jasota edo izapidetzen), edozein administraziotatik edo erakunde publiko zein pribatutatik etorriak direla ere.\n– Euskal Autonomia Erkidegoko Administrazio Orokorrak eta haren erakunde autonomoek emandako izaera bereko laguntzen edo dirulaguntzen esparruan hasitako itzulketa- edo zehapen-prozeduren egoera, izapidetzen ari badira.\n– Erakunde eskatzaileak ez daukala ezarrita laguntza eta dirulaguntza publikoak eskuratzea eragozten dion zehapenik, ez administrazio-arlokorik, ez zigor-bidekorik, eta ez daukala legez debekatuta halakorik eskuratzea, Emakumeen eta Gizonen Berdintasunerako otsailaren 18ko 4/2005 Legean sexuaren ziozko bereizkeria zehatzeko ezarritako zigor eta debekuak ere kontuan hartuta.\n– Dirulaguntzak itzultzeagatiko betebeharren ordainketa egunean duela, erregelamenduz ezarritako eran.\n– Erakunde eskatzailea ez dagoela Dirulaguntzen gaineko azaroaren 17ko 38/2003 Lege Orokorraren 13.2 artikuluak ezarritako beste ezein inguruabarretan sartuta eta ez daukala beste debekurik.\n– Egiazkoak direla eskabidean eta harekin batera aurkeztutako dokumentuetan agertzen diren datuak, eta betetzen direla dirulaguntza hauek jasotzeko indarrean dagoen araudian ezarritako betekizunak.\n4.– Laguntzak eskatzen dituzten erakundeek zerga-betebeharrak, Gizarte Segurantzakoak egunean eta Identifikazio Fiskaleko Kodearen dituztela egiaztatzen duen dokumentazioa automatikoki egiaztatuko du organo kudeatzaileak, behar den aldi guztietan, horretarako eskatzaileen baimenik zertan izan gabe.\nInteresdunek zerga-betebeharrak betetzen dituztela egiaztatzen duen agiria aurkeztu behar dute, baldin eta erakunde eskatzailearen egoitza EAEko Administrazioarekin elkarreragingarritasun akordiorik ez duen erkidego batean badago.\n6. artikulua.– Eskabidearen akatsak konpontzea.\nDirulaguntza eskatzeko eskabideak oso-osorik betetzen ez badira edo derrigor aurkeztu beharreko agiriekin aurkezten ez badira, erakunde eskatzaileari hamar eguneko epea emango zaio akatsa zuzendu dezan edo falta diren agiriak aurkez ditzan, eta ohartaraziko zaio agindutakoa bete ezean, eskaerari uko egin diola ulertuko dela. Kasu horretan, Administrazioak eskabideari buruzko ebazpena espresuki eman beharra dauka, baita jakinarazi beharra ere, Administrazio Publikoen Administrazio Prozedura Erkidearen urriaren 1eko 39/2015 Legearen 68 artikuluetan xedatutakoa betez.\n7. artikulua.– Dirulaguntza erabakitzeko irizpideak.\nAgindu honen helburu diren dirulaguntzei erantzuteko esleitutako kreditua proportzionalki banatuko da erakunde sindikal eskatzaileen artean, daukaten ordezkaritza kontuan hartuta, betiere, 2018ko abenduaren 31n hauteskundeetan izandako emaitzen arabera, eta muga ezarriko du diruz lagundu daitezkeen egiaztatutako gastuen araberako zenbateko errealak.\n8. artikulua.– Bateragarritasuna, beste dirulaguntza edo laguntza batzuekin.\n1.– Deialdi honetan araututako dirulaguntzak bateragarriak dira arrazoi eta xede beragatik beste Administrazio edo erakunde publiko edo pribatu batzuek ematen dituzten bestelako laguntzekin. Nolanahi ere, dirulaguntzen zenbatekoak ezin izango du gainditu dirulaguntza jasotzen duen jardueraren guztizko kostua.\n2.– Agindu honetan azaltzen diren dirulaguntzak eta erakunde sindikalak beste edozein erakunde publiko edo pribatutik arrazoi eta xede beragatik jasotzen dituen bestelako dirulaguntzak metatzen badira, eta dirulaguntza horien baturak dirulaguntzaren helburua den jardueraren guztizko kostua gainditzen badu, soberakin horren bateraezintasuna deklaratuko da; eta Lan eta Justiziako Sailak ematen duen dirulaguntzaren zenbatekoa murriztu egingo da.\n9. artikulua.– Kudeaketa, ebazpena, epea eta publizitatea.\n1.– Lan eta Gizarte Segurantza Zuzendaritza izango da Agindu honetan aurreikusitako dirulaguntzak kudeatzeko organo eskuduna.\n2.– Lan eta Gizarte Segurantzako zuzendariaren berariazko ebazpenaren bidez eman eta ukatuko dira deialdi honetan aurreikusitako dirulaguntzak.\nEbazpen horrek administrazioarekiko bidea agortzen ez duenez, interesdunek gora jotzeko errekurtsoa aurkez diezaiokete Lan eta Gizarte Segurantzako sailburuordeari, hilabeteko epean Administrazio Publikoen Administrazio Prozedura Erkidearen urriaren 1eko 39/2015 Legearen 121 eta 122 artikuluetan xedatutakoari jarraiki.\n3.– Ebazpena, gehienez ere, 4 hilabeteko epean eman beharko da baita pertsona interesdunei jakinarazi ere, Aginduak ondorioak dituenetik kontatzen hasita. Epe hori igaro bada eta ez bada ebazpen berariaz jakinarazi, eskabidea ezetsi dela ulertu beharko, Administrazio Publikoen Administrazio Prozedura Erkidearen urriaren 1eko 39/2015 Legearen 25. artikuluan ezarritakoaren ondorioetarako.\n4.– Ebazpena banan-banan jakinaraziko zaie erakunde sindikal interesdunei eta, horrez gain, Euskal Herriko Agintaritzaren Aldizkarian onuradunen zerrenda eta emandako dirulaguntzen zenbatekoa argitaratuko dira urtean behin, Euskal Autonomia Erkidegoko Ogasun Nagusiaren Antolarauei buruzko Legearen testu bategineko 49.2 artikuluan xedatutakoari jarraituz (azaroaren 11ko 1/1997 Legegintzako Dekretuaren bidez onartu zen testu bategin hori).\n10. artikulua.– Dirulaguntzak esleitzeko ebazpenaren aldaketa.\nDirulaguntza emateko helburua betetzat hartu bada, eta erakunde onuradun izateko Agindu honetan ezarritako betebeharrak betetzat hartu badira, dirulaguntza hori emateko kontuan izandako baldintzak aldatuz gero edo beste Administrazio batzuek edo beste erakunde publiko edo pribatu batzuek emandako bestelako dirulaguntza batzuk metatuz gero, dirulaguntza emateko ebazpena aldatu ahal izango da. Horretarako, Lan eta Gizarte Segurantza Zuzendaritzak ordaintzeko ebazpena emango du. Ebazpen horren bidez, emandako dirulaguntzen zenbatekoak egokituko dira, eta erakunde sindikalek itzuli egin beharko dituzte soberakinak.\nKasuan-kasuan, Euskadiko Ogasun Nagusiaren Antolarauei buruzko Legearen testu bateginaren 50.2 artikuluan ezarritako betebeharrak alde batera utzi gabe, laguntzak jasotzen dituzten erakundeek honako hauek bete beharko dituzte:\n1.– Diruz lagundutako jarduera egiaztatzen duen Memoria (2019. urtean eginiko jarduerak eta gastuak azaltzen dituena) igorri beharko diote Lan eta Gizarte Segurantzako Zuzendaritzari, 2019ko azaroaren 22a baino lehen. Memoria horretan, jarduera –gutxienez, emandako dirulaguntzaren zenbatekoaren % 80ari dagokionez– burutu dela justifikatzen duten dokumentuak bilduko dira.\nHalaber, jasotako dirulaguntza osoa justifikatu ez bada, gelditzen den zati horren justifikazioa 2020ko urtarrilaren 1etik martxoaren 31ra arte egin beharko da, eta memoria bat aurkeztu beharko da.\n2.– Konpromisozko bermeen bidez dirulaguntzak zeini emango zaizkien eta zertarako erabiliko diren bermatu beharko dute, abenduaren 17ko 698/1991 Dekretuan ezarritakoaren arabera (Euskal Autonomia Erkidegoaren Aurrekontu Orokorren pentzutan ematen diren dirulaguntzen bermeei eta horiek itzultzeari buruzko erregimen orokorra arautzen du, eta horien kudeaketan parte hartzen duten Entitate laguntzaileek bete beharreko baldintzak, erregimena eta eginbeharrak ezartzen ditu aipatutako dekretuak); horretarako honako hauek bete beharko dituzte:\na) Emandako dirulaguntza onartu. Ildo horretan, dirulaguntzak esleitzeko ebazpenaren jakinarazpena jaso eta hamabost eguneko epean erakunde sindikalek dirulaguntzari espresuki eta idazki bidez uko egiten ez badiote, onartutzat hartuko da dirulaguntza.\nc) Deialdi honen kontura jasotako dirulaguntzei buruz eska diezazkieten argibideak eman behar dizkiete Kontrol Ekonomikoko Bulegoari eta Herri-Kontuen Euskal Epaitegiari.\n3.– Halaber, erakunde sindikal onuradunek bete egin beharko dituzte Dirulaguntzei buruzko azaroaren 17ko 38/2003 Lege Orokorraren 14. artikuluan jasotako betekizunak.\na) Lehenengo ordainketan dirulaguntzaren % 80 ordainduko da, Agindu honetako 11. artikuluak adierazten duen memoria aurkeztu ondoren.\nb) Bigarren ordainketa, alegia, dirulaguntzaren gastu osoa justifikatu osteko ordainketari dagokiona, 2020rako konpromiso-kredituaren kontura ordainduko da.\nEntitate eskatzaileak Ogasun eta Ekonomia Sailaren Hirugarrenen Erregistroan alta emanda egon behar dute, ordainketak egin ahal izateko, betiere, aldeko ebazpena eman bada.\n13. artikulua.– Arauak ez betetzea eta erantzukizunak.\n1.– Dirulaguntza emateko baldintzak nola edo hala betetzen ez direla frogatzen bada, itzuli beharko zaizkio Euskadiko Diruzaintza Nagusiari, batetik, jasotako kantitateak, eta bestetik, sortutako legezko interesak, hala agintzen baitute Euskadiko Ogasun Nagusiaren Antolarauei buruzko Legearen testu bateginaren 53. artikuluak eta abenduaren 17ko 698/1991 Dekretuak. Itzultzeko modua ere aipatutako dekretuetan jasotzen da.\n3.– Halaber, dirulaguntzen itzulketa-kausei dagokienez, honako araua aplikatuko da: Dirulaguntzei buruzko azaroaren 17ko 38/2003 Lege Orokorraren 37. artikulua.\nAgindu honek administrazio-bidea amaitzen du. Aginduaren aurka aukerako berraztertzeko errekurtsoa ezar diezaiokete interesdunek Lan eta Justiziako sailburuari, hilabeteko epean, Agindua Euskal Herriko Agintaritzaren Aldizkarian argitaratu eta biharamunetik hasita; edo, bestela, zuzenean administrazioarekiko auzi-errekurtsoa ezar dezakete Euskal Autonomia Erkidegoko Auzitegi Nagusiaren Administrazioarekiko Auzietarako Salan, bi hilabeteko epean, Agindua Euskal Herriko Agintaritzaren Aldizkarian argitaratu eta hurrengo egunetik hasita.


(«Hizkuntza ergatibo» orritik birbideratua)\nErgatiboa (laburdura ERG) gramatika kasu bat da, hizkuntza ergatibo-absolutiboetan izena aditz iragankor baten subjektutzat markatzen duena. Mendebaldeko Europan, euskara da hizkuntza ergatibo bakarra, baina badira beste hizkuntza ergatibo asko munduan, adibidez: buruxaskia, yaghnobia, tibetera, georgiera, txetxeniera eta beste kaukasiar hizkuntza batzuk, hizkuntza maiak, hizkuntza mixe-zoqueak, eta Australiako zenbait hizkuntza aborigen, hala nola wagiman hizkuntza. Ithkuil eta na'vi hizkuntza artifizialek ere ergatiboa erabiltzen dute. Tipologia lanek erakusten dutenez, zabaldu samar daude munduan zehar, eta hizkuntza guztien % 10-20 bide dira, ziurrenik; baina, era berean (eta hortik dator bai gurean eta bai kanpoan piztu duen eta pizten duen interes handia), euskara uhartea da Europan, nominatibo-akusatibo moduko indoeuropar hizkuntzez inguratuta baitago (hizkuntza erromantzeak, germaniar hizkuntzak, hizkuntza zeltak, albaniera, greziera, balto-eslavierak) eta uraldar hizkuntzez (hungariera, finlandiera, estoniera).\nEuskararen ergatibotasun morfologikoaAldatu\nAdibideek erakutsi bezala, euskaraz bai aditzek bai argumentuek (subjektu zein objektuek) haien arteko harreman sintaktikoak zein diren adierazten duten marka morfologikoak hartzen dituzte. Aditzen markaketa komunztaduraren bidez gauzatzen da eta argumentuena kasuen bitartez. Nahiz lehenengoan nahiz bigarrenean, marka morfologikoen banaketa aipatutako antolamolde ergatiboari egokitzen zaio: joan aditzaren subjektu iragangaitza eta ikusi aditz iragankorraren objektu zuzena berdin ematen ditugu, hau da, ageriko markarik gabe ematen, eta, gainera, bai batak bai besteak /n-/ aurrizkiaren presentzia dakarte aditzean; ikusi aditz iragankorraren subjektua, berriz, oso bestela, /-k/ atzizkiaz markatuta agertzen zaigu eta aditzean /-t/ atzizkiaren bidezko komunztadurak aurrizkia ordezkatzen du. Horri gaineratu behar zaio aditz laguntzailearen hautaketak berak ere hizkuntzaren ergatibotasuna erakusten digula zeharka, izan ere, ergatibodun testuinguruetan *edun eta *ezan erroak darabiltzagu eta ergatibogabeetan, izan eta *edin.\nErgatiboa ala aktibo-ezaktiboa/pasibo-ezpasiboa?Aldatu\nEuskararen nominatibo-akusatibotasun sintaktikoazAldatu\n↑ Albizu, Pablo. «Ergatiboa» Sareko Euskal Gramatika (EHU) Noiz kontsultatua: 2011-3-31.\nAzken aldaketa 16 otsaila 2021(e)an, 13:27(e)tan\nOrriaren azken aldaketa: 16 otsaila 2021, 13:27.


Eibarko Udalak diruz lagunduko ditu DBE jasotzen duten Eibarko familietako seme-alabak, eskolaz kanpoko jardueretako matrikularen % 70a ordainduta — Eibarko Udala\nEibarko Udalak eskolaz kanpoko jarduerak ordainduko dizkie DBE (Diru-sarrerak Bermatzeko Errenta) edota DSBL (Diru-sarrerak Bermatzeko Laguntza) kobratzen duten Eibarren erroldatutako familietako seme-alabei.\nHala, udal zerbitzuek eskaintzen dituzten ekintzetako matrikularen % 70a diruz lagunduko du Udalak. Esandako udal zerbitzuok hauexek dira: Afariketan, Multikirolak, Musika Patronatua, Zeramika eta Margo Udal Eskolak eta Jazinto Olabe Haur Hezkuntza Zentroko Ludoteka.\nEskaerei erantzuna emateko 20.000 euroko aurrekontua dauka Eibarko Udalak. Laguntza eskatzen duen familia-kopurua uste baino handiagoa baldin bada, aurrekontua gehitu egingo da. Horrela, eskaera orori erantzutea eta eskaera bakar bat bera ere diru-laguntza gabe ez uztea bermatu nahi da.\nDiru-laguntzen ordainketa matrikula ordaindu eta gero egingo da. Diru-laguntza jaso nahi duten familiek egunotan matrikula ditzakete beren seme-alabak aurreko lerroetan aipatutako jarduera horietan. Eibarko Udalak, familia bakoitzari dagokion laguntza, urtea amaitu baino lehen ordaintzeko asmoa du.\nDiru-laguntza hauekin Eibarko umeek eskolaz kanpoko jarduera guztietan parte har dezatela: horixe da Eibarko Udalak nahi eta bermatu nahi duena, haien prestakuntzarako osagarri gisa, aisialdirako aukera eskaini.\nPSE-EEk eta EH-Bilduk bideratutako aurrekontu-akordioaren baitan sustraitzen da ekimena, koalizio abertzaleak urte honetako aurrekontuen inguruan zuzenketa aurkeztu eta gero adostutako ekimena.\netiketak: Eibarko familiak, Eskolaz kanpoko jarduerak, Diru-laguntzak, DBE (Diru-sarrerak Bermatzeko Errenta)


Bezeroentzako pribatutasun-politika | Euskaltel\n1. Orokorra: TRATAMENDUAREN ARDURADUNA\nEuskatel da kontratu honetan ematen diren datu pertsonalen arduraduna, bai eta kontratatutako zerbitzuak ematean Euskaltelek lor ditzakeen beste edozein daturen tratamenduarena ere.\nKlausula honen helburua informazioa ematea da, batetik, Datuak Babesteko Erregelamendu Orokorraren (“DBEO”) arabera BEZERO edo bezeroaren ORDEZKARI gisa (aurrerantzean, “ORDEZKARIA”) dituen eskubideei buruzkoa —dagozkion ataletan jasotako identifikazioaren arabera—, eta, bestetik, Euskaltelek datuok tratatzeko duen moduari buruzkoa. Datu pertsonalen tratamenduari buruzko zalantzarik izanez gero, BEZEROA eta ORDEZKARIA EUSKALTELekin jar daitezke harremanetan, helbide honetara idatzita: info@euskaltel.com. Halaber, Euskaltelek jakinarazten dio BEZEROari eta ORDEZKARIari datu-babeserako ordezkari bat duela. Datuak babestuak izateko oinarrizko eskubidea defendatzea da pertsona horren egitekoa, eta Euskaltelek datuak babesteko araudia betetzen duela egiaztatzea. Ordezkari horrekin harremanetan jarri nahi izanez gero, helbide honetara idatzi behar dute BEZEROak eta ORDEZKARIak: dpd@euskaltel.com\n2. TRATAMENDUAREN XEDEAK, LEGE-OINARRIA ETA DATUEN KOMUNIKAZIOA\nDatu hauek kontsultatu ditzakete taula honetan BEZEROak eta ORDEZKARIak:\n- Datu pertsonalen tratamenduaren xedeak, hau da, zertarako tratatzen dituen Euskaltelek BEZEROen edo ORDEZKARIen datu pertsonalak.\n- Euskalteli datuak xede jakin batzuetarako tratatzeko eskubidea ematen dioten lege-oinarriak.\n- Datu pertsonalen hartzaileak. Hori dela eta, EUSKALTELek jakinarazten dio BEZEROari edo ORDEZKARIari ez dizkiela lagatzen datuak hirugarren batzuei, salbu eta horretarako legezko betebehar bat badago (Ogasun Publikoa, epaileak eta epaitegiak...) edo EUSKALTELek espresuki hala jasotzen badu beheko taula honetan. Bestalde, datu pertsonal horietarako sarbidea izango dute Euskaltelen datu horiek tratatzeko ardura dutenek, hau da, beren funtzioak betetzeko datu pertsonaletan sartu behar duten EUSKALTELeko zerbitzu-emaileek. Oro har, datu pertsonaletara sartzen diren zerbitzu-emaileek informazio-sistemen eta teknologiaren sektoreetan dihardute batik bat. Beheko taulan jaso behar dira Euskaltelen zerbitzu-emaileei datu pertsonaletara sartzeko premia eragiten dieten beste sektore batzuk.\n- Nazioarteko datu-transferentziarik egin den,\n- eta, zenbat denboraz gorde behar diren datuak. Hori dela eta, EUSKALTELek hau jakinarazten die BEZEROari eta ORDEZKARIari: kontratu-harremanak iraun bitartean edo, BEZEROak edo ORDEZKARIak baimenduz gero, denbora gehiagoz gordetzen dituela datu pertsonalak. Halaber, EUSKALTELek jakinarazten die BEZEROari eta ORDEZKARIari datuak blokeatuta egongo direla, araudi aplikagarri bakoitzak legalki zehazten duen denbora-epean, erreklamazio judizial, administratibo edo fiskalei erantzun ahal izateko.\nBerebat, EUSKALTELek jakinarazten die BEZEROari eta ORDEZKARIari datuen hartzaileei buruzko informazio gehiago eska dezaketela, mezu elektroniko bat bidaliz info@euskaltel.com helbidera. Hartzaileei buruzko informazio osagarri horri zer tratamendu emango zaion zehaztu behar dute mezuan.\nBEZEROA: datu pertsonalak kudeatzea, zerbitzuak emateko kontratuan Euskalteli kontratatutako zerbitzuak emateko, eta zerbitzu-ematea dela-eta sortzen diren zalantzak argitzea eta erreklamazioei erantzutea.\nORDEZKARIA: datu pertsonalak kudeatzea, zerbitzuak emateko ordezkatzen dituzun erakundeekiko harremanetan jarduteko, eta ordezkatzen duzun erakundearen zerbitzu-ematea dela-eta sortzen diren zalantzak argitzea eta erreklamazioei erantzutea.\nBEZEROA: kontratu bidezko harremana kudeatzea, eta zerbitzu-emate hori dela-eta sortzen diren erreklamazioei erantzutea eta zalantzak argitzea.\nORDEZKARIA: ordezkatzen duzun eta guk zerbitzu ematen diogun erakundearekin harremanetan jarduteko Euskaltelek duen interes legitimoa.\n"SEPA zuzeneko zordunketa"-ren helbideratzea onartu diozun bankuari laga dakizkioke datuak.\nSektore hauetakoak dira tratamendu honetarako datu pertsonalak eskura ditzaketen zerbitzu-emaileak: zerbitzu-banatzaileak eta -komertzializatzaileak, call center zerbitzuak, instalatzaileak eta mantentze-lanetako teknikariak.\nEz da egiten datu pertsonalen nazioarteko transferentziarik.\nKontratu bidezko harremanak iraun bitartean.\nBEZEROA: kudeatzea zerbitzu-ematea dela-eta BEZEROak zor dituen zenbatekoei buruzko erreklamazioak.\nORDEZKARIA: kudeatzea ordezkatzen duzun erakundearekiko zorren zenbatekoei buruzko erreklamazioak, eta gurekiko harremanez arduratzea.\nInteres legitimoa: Euskaltelek ahalmena du bere BEZEROei zor zaizkien zenbatekoak berreskuratzeko behar diren izapideei ekiteko.\nBerreskuratze-sektoreetakoak dira tratamendu honetarako datu pertsonalak eskura ditzaketen zerbitzu-emaileak.\nZorra ordaintzen den arte.\nBEZEROA: Ondare-kaudimen negatiboko fitxategiak:\n- Ondare-kaudimenari buruzko fitxategiak kontsultatzea, eta BEZEROaren ondare-kaudimenari buruzko profil bat sortzea. Xede horietarako, sozietateari berari egin behar zaizkio behar zaizkio zor mugaeguneratuei eta ondare-kaudimen negatiboko fitxategiei buruzko kontsultak.\n- Ondare-kaudimen negatiboko fitxategietan sartzea.\nInteres legitimoa: ondare-kaudimena egiaztatzeko prozesu bati ekin behar zaio kontratazioa egitean, iruzurra prebenitzeko Euskaltelen politika betetzen den jakitearren. Ordaintzen ez bada, ondare-kaudimen negatiboko fitxategietan erregistratu behar da zorra.\nDatuak Equifax Ibérica, S.L.-ri laga dakizkioke.\nFitxategi-kontsultarako, kontratu bidezko harremanak iraun bitartean.\nOndare-kaudimen negatiboko fitxategietan erregistroari dagokionez, zorra kitatu arte, edo kitapena galdagarri bihurtu denetik sei urteko epean.\nBEZEROA: Iruzurrezko trafiko irregularra identifikatzea, BEZEROA kalteturik gerta daitekeela atzemanez gero sartzen edo irteten diren deiak blokeatzeko.\nLegezko betebeharra: 381/2015 Errege Dekretuaren arabera, telekomunikazio-operadore guztiek identifikatu behar dute trafiko irregularra.\nDatuak Energia, Turismo eta Agenda Digitaleko Ministerioari laga dakizkioke.\nTrafikoaren monitorizazioan jarduten dira tratamendu honetarako zure datu pertsonalak eskura ditzaketen zerbitzu-emaileak.\nEz da egiten zure datu pertsonalen nazioarteko transferentziarik.\nHamabi hilabete, blokeoa hasten denetik.\nBEZEROA eta ORDEZKARIA: Eramangarritasun-eskaerak kudeatzea.\nLegezko betebeharra: Telekomunikazioei buruzko maiatzaren 9ko 2014/9 Lege Orokorraren 21. artikulua.\nDatuak beste operadore batzuei laga dakizkieke, BEZEROak operadorez aldatzea eskatzen badu.\nDatuak eskura litzaketen zerbitzu-emaileen kategoriak dira erreferentziazko erakundeak zure eramangarritasuna kudeatzeko eta egiaztatzaile diren hirugarren batzuentzako.\nBeste konpainia batera aldatzeko: eskariaren izapideak egin bitartean.\nBeste konpainia batetik etortzeko: kontratu bidezko harremanak iraun bitartean.\nBEZEROA eta ORDEZKARIA:\nEuskaltelen jakinarazpen komertzialak bitarteko elektronikoen bidez igortzea (posta elektronikoz, adibidez).\nJakinarazpen horiek bidaltzeko, kontuan izan behar dira kontsumo-datu erantsiak; hartara, EUSKALTELek jakinarazpen komertzial pertsonalizatuagoak bidal ditzake, BEZEROaren premietara hobeto egokitzen direnak.\nHalaber, ekitaldietan eta zozketetan parte hartzeko deialdiak egiteko eta Euskalteli buruzko berriak bidaltzeko ere erabiliko dira.\nORDEZKARIA bazara, jakinarazpen komertzialak bidaliko zaizkizu, ordezkatzen duzun erakundearen harremanetarako arduraduna edo hartzailea baitzara.\nEuskaltelen interes legitimoa: BEZEROA eguneratuta edukitzeko eta kontratatuta dauzkan produktuen edo zerbitzuen antzekoak eskaintzeko.\nHauek dira datuak eskura litzaketen zerbitzu-emaileen kategoriak: kanpainak egiten dituzten call center erakundeak edo telemarketineko enpresak.\nEz da egingo datu pertsonalen nazioarteko transferentziarik.\nSozietatearekiko azken interakziotik 18 hilabete igaro arte, kontratu bidezko harremana amaitu ondoren. BEZEROak edo ORDEZKARIak aurka egiteko eskubidea baliatzen badute, ez da bidaliko jakinarazpen komertzial gehiago baliabide elektronikoak erabiliz.\nEuskaltelen jakinarazpen komertzialak bitarteko EZ-elektronikoen bidez igortzea (deiak edo posta arrunta, adibidez).\nHalaber, ekitaldietan eta zozketetan parte hartzeko deialdiak egiteko eta Euskalteli buruzko berriak bidaltzeko ere erabili behar dira.\nORDEZKARIari dagokionez, jakinarazpen komertzialak bidaliko zaizkio, ordezkatzen duen erakundearen harremanetarako arduraduna edo hartzailea den aldetik.\nKontratu bidezko harremanak iraun bitartean. BEZEROak edo ORDEZKARIak aurka egiteko eskubidea baliatzen badute, ez da bidaliko jakinarazpen komertzial gehiago baliabide EZ-elektronikoak erabiliz.\nBEZEROari edo ORDEZKARIari ematen zaizkien inprimakietan izartxo batez (*) markatuta dauden eremu guztiak bete behar dira; haietakoren bat bete gabe utziz gero, litekeena da ez ematea kontratatutako zerbitzua.\nEmandako informazioa beti eguneratuta egon dadin eta akatsik izan ez dezan, BEZEROak edo ORDEZKARIak ahalik eta lasterren jakinarazi behar dio Euskalteli, info@euskaltel.com helbide elektronikoaren bidez, zer aldaketa eta zuzenketa egin diren datu pertsonaletan.\nEskubide hauez balia daitezkeela jakinarazten die EUSKALTELek BEZEROari eta ORDEZKARIari:\n(I) datu pertsonalak eskuratzeko eskubidea, jakiteko zein ari diren tratatzen eta eta zer tratamendu-eragiketa egin zaizkien;\n(II) zuzena ez den datu pertsonal oro zuzentzeko eskubidea;\n(III) datu pertsonalak ezabatzeko eskubidea, ahal den kasuetan;\n(IV) datu pertsonalen tratamendua mugatu dadin eskatzeko eskubidea, baldin eta datu-tratamenduaren zehaztasuna, legezkotasuna edo premia zalantzazkoa bada. Horrelakoetan, eskubidea du EUSKALTELek datuak gordetzeko, erreklamazioak egin edo defendatu behar direnerako;\n(V) datu pertsonalen tratamenduaren aurka egiteko eskubidea, baldin eta EUSKALTELi tratamendurako baimena ematen dion lege-oinarria, goiko taulan adierazitakoetatik, interes legitimoa baldin bada. EUSKALTELek utzi egingo dio datuak tratatzeari, kasu hauetan izan ezik: interes legitimo premiatsua baldin badu, ed erreklamazioak prestatzeko, aurkezteko edo defendatzeko behar baditu;\n(VI) datuak beste operadore batera aldatzeko eskubidea, baldin eta EUSKALTELi tratamendurako baimena ematen dion lege-oinarria, goiko taulan adierazitakoetatik, kontratu bidezko harremana edo zure onespena baldin bada;\n(VII) EUSKALTELi emandako eskubidea bertan behera uzteko eskubidea.\nEskubide horiez baliatzeko, BEZEROak edo ORDEZKARIak egiaztatu egin behar dute beren nortasuna, NANa edo haren baliokide den agiriren baten bidez. Noiznahi eta doan egiazta daiteke nortasuna, bide hauetakoren bat erabiliz:\n(I) Mezu elektroniko bat bidaliz info@euskaltel.com helbidera, baliatu nahi den eskubidea eta identifikazio-datuak erantsita dituela.\n(II) Idatzizko eskari bat bidaliz 3. F.D. posta-kutxara, 48160 Derio (Bizkaia), baliatu nahi duzun eskubidea eta zure datu pertsonala erantsita dituela.\nBEZEROak edo ORDEZKARIak uste badu EUSKALTELek ez dituela egokiro tratatu datu pertsonalak, Datu Babeserako ordezkariarengana jo dezake, dpd@euskaltel.com helbidera. Hala eta guztiz ere, EUSKALTELek hau jakinarazten die BEZEROari eta ORDEZKARIari: eskubidea duela erreklamazio bat aurkezteko Datuak Babesteko Espainiako Agentzian, baldin eta datu pertsonalen tratamenduan datuak babesteko legeria urratu egin dela baderitzo.\nKasu honetan bakarrik sartu behar dira BEZEROaren datuak gida edo direktorio publikoetan: berariaz adierazi baldin badu, BEZERO edo ORDEZKARI gisara, horretarako baimena ematen duela, zerbitzuak emateko kontratuaren karatulako laukia markatuta. Datu pertsonal hauek bakarrik eman daitezke gida publikoetan edo direktorioetan sartzeko: (i) izen-abizenak edo sozietatearen izena, (ii) abonatu-zenbakia, (iii) posta-helbidea (ez adierazi solairua, letra eta eskailera) eta (iv) zuk adierazi nahi duzun berariazko terminala. BEZEROak onespena ematen badu datuak gidetan sartzeko, adierazi egin behar da haietan datuak ez direla erabili behar publizitate-xedeetarako edo azterketa komertzialetarako. Nahi baldin baduzu zure datuak xede horietarako erabiltzea, jakinarazi egin behar diozu EUSKALTELi, datuak babesteko eskubideez baliatzeko aipatutako baldintzen arabera. Merkatuaren eta Lehiaren Batzorde Nazionalari lagako zaizkio datuak, BEZEROak datu horiek gidetan sartzeko ematen duen baimena oinarri dela. EUSKALTELek gorde egingo ditu eskari horri lotutako datuak kontratu bidezko harremanak irauten duen bitartean edo BEZEROak bere baimena bertan behera utzi arte, datuak sartzeko klausula honetan jasotako baliabide berak erabiliz.


Hamar milioi gehiago 2021eko aurrekontuetarako | Politika | Berria\nHamar milioi gehiago 2021eko aurrekontuetarako\nGeroa Baik nabarmendu du Navarra Suma ez beste parlamentu taldeekin hitzartutako akordioak «egonkortasun politiko eta ekonomikoa» emango diola Nafarroari\nUxue Barkos parlamentuan Jesus Diges / Efe Tamaina handiagoan ikusi\nLehenik, Nafarroako Gobernuak EH Bildurekin akordioa lortu ondotik, parlamenturako igorritako aurrekontu proiektuan bederatzi milioi euroren diru sailak jaso ziren. Bakartxo Ruizek aurreratu zuen, baina, zuzenketa partzialen negoziazioan jokatzeko partida bazela oraindik, eta PSNk, Geroa Baik, EH Bilduk, Ahal Dugu-k eta Ezkerrak hamar milioi euroren zuzenketak hitzartu dituzte.\nBerez, ordezkaritzaren arabera, talde bakoitzaren artean diru kopuru bat banatu da, eta konpromisoa da bakoitzak aurkezten dituenak guztien artean onartzea. Ezohiko gertakariei aurre egiteko urtero aurrekontuetan jaso ohi diren kontingentzia planetik hartuko dira hamar milioi euroak. Beste behin, iragan astean osoko zuzenketa atzera bota ostean, Navarra Suma bakarrik geratu da.\nAsteazken goizean, Geroa Baik aurkeztutako 80 zuzenketen berri eman du. Uxue Barkos eledunak nabarmendu du akordio horrek «egonkortasun politiko eta ekonomikoa» emango diola. Nabarmendu du aurrekontu akordioak beti direla beharrezkoak baina pandemiaren erdian «are beharrezkoagoak», eta oroitarazi du aurrekontuak aurrera ateratzeko Navarra Sumak gobernuari eskaini zion abstentzioak ez zuela inongo heldulekurik: «Denok genekien hasieratik txeke zuri bat emateko Navarra Sumaren proposamen horrek ez zuela aukerarik, txantxa bat baino ez zela, baina uneotan gauza ez dago txantxetarako». Barkosek nabarmendu du aurrekontuak ez onartzeak «zigor bikoitza» eragingo liokeela Nafarroari, Europako Batasuneko Next Generation egitasmoko funtserako galga bat litzatekeelako.\nBarkosek adierazi du ulertzen duela Nafarroako gizartearen zati batengan EH Bilduk eragin dezakeen errezeloa, eta bizikidetzaren eta erreparazioaren arloko prozesua irekirik badago ere negoziazio politikoek aurrera egin behar dutela COVID-19ari aurre egiteko. Halaber, gaineratu du aurreko gobernuak politiketan egindako norabide aldaketak eta Geroa Bairen eskuetan diren departamenduek toki onean utzi dutela Nafarroa, EBko laguntzei begira.\nGeroa Baik aurkeztutako 80 zuzenketek hiru milioi euroko finantzaketa izango dute; horietatik 61, hain zuzen, bakarrik aurkeztu ditu, eta gainerakoak, beste lau indarrekin edo batzuekin hitzartuta. Maria Solanak azpimarratu du hiru milioi eurotik 2,5 milioi euro Nafarroako hainbat udaletako egitasmoak bultzatzeko izango direla.


Artikako oinentzako pasabidea margotzeko lanak - Berriobeitiko Udala\nArtikako oinentzako pasabidea margotzeko lanak\nIrailaren 6tik aurrera, Maria Dominguez kalearen eta Artika Kirol Hiriaren arteko oinezkoentzako pasabidea margotzeko lanak hasiko dira.\nEgin beharreko lanak hauek dira: egituratik pintura eta oxidoa kentzea, hura saneatzea eta oinezkoen pasabide osoan pintura berria jartzea. Lanek, gehienez ere, 2 hilabeteko epea iraunen dute.\nADIFek (Trenbide Azpiegituren Administratzailea) trenbidearen hornidura elektrikoa mozteko eta trenen zirkulazioa eteteko ‒trenbidearen barruan lan egin behar baita‒ egindako eskakizunak direla eta, obraren enpresa esleipendunak goizaldeko 1:00etatik 06:00etara lan egitea aurreikusita dago (eguraldiak eragozten ez badu), irailaren 20tik (astelehena) 25era (larunbata).\nLanen ondorioz, plataformen eta makinen zaratak sortuko dira. Aurretik barkamena eskatzen dizuegu baita egoera ulertzea ere. Gainera, pasabidea moztuta geratuko da oinezkoen zirkulaziorako lanak egiten ari diren bitartean.\n← Kontsumitzaileen Bulegoa Berriobeitin\nGozatu irailaren 24rako eta 25erako programatutako kultur ekitaldiez →


90seg #20 (berriz ere uhinetan!!) - Arrosa\nHainbat konturen ondoren, emisio eta grabazio estudio aldaketa tarteko, 90seg irratsaioa berriz ere martxan dago. Oraingo honetan, Txapa Irratiak Egian zabaldu berri duen sukurtsalean egindako bi frogen ondoren (90seg #18 eta #19) arazo tekniko guztiak konponduta, berriz ere ekingo diogu gure asteroko irratsaio berezi honi, 90 segundutik beherako kantuak zuei, astean behin, orduerdiz, ezagutarazteko.\nItzulera honetarako, post doinuak aukeratu ditugu, post-hardcore eta post-rock musika estiloen inguruan ibiliz. Bertan entzun daitezke, adibidez, Suchi Rukara, The Mars Volta, Lisabö, Küm, Action Beat, Austin TV, Battles edo Yakuzi-ren doinuak besteak beste.\nHau, aurreko asteko irratsaioa da, aste honetan ere berriz izango gara Txapa Irratian zuzenean FM-ko 97.20an edo txapairratia.org webgunean asteartero arratsaldeko zazpiterditan. Eta nola ez, Arrosa Irrati Sareko webgunean gure podcasta entzuteko aukera izango duzue.


Jendartea Uribe Kosta 2017-03-03 13:45\nTxartel multimodal berriak jarriko dituzte martxan hilaren 8an\nVicente Reyes Garraio, Mugikortasuna eta Lurraldearen Kohesioa Sustatzeko foru diputatuak jakinarazi duenez, aldaketek garraio-mota horien erabiltzaileen %10ari "bakarrik" eragingo die; "titulu pertsonalak erabiltzen dituztenak, alegia". Era berean, adierazi du txartel multimodal horiekaz bezero onuradunak "51.000 izatetik 64.500 izatera" igaroko da.\nKontuak hala, Reyesen arabera, "askoz gehiago" izango dira onura izango duten bezeroak, "hilero 9 euroko aurrezpena izango dutelako". Kontrakoan, kaltetutako bezeroek "3 edo 4 euro gehiago ordaindu beharko dute hilero, baina zerbitzu gehiago eskura izango dute", gaineratu du.


Ordiziako alkateak Ordizia eta Callaoren arteko senidetzean parte hartu zuen Perura egindako bidaian\nJose Miguel Santamaria, Ordiziako alkatea, Cancillerian egin zen ekitaldian hizlari (argazkia Limako Euskal Etxea)\nJose Miguel Santamaria Ordiziako alkatea itzuli berria da Peru eta Mexikora egin duen bidaiatik, Andres de Urdaneta itsagizonaren 5. mendeurreneko ekitaldien karira. Urdanetak Asia eta Amerika arteko itsasbidea aurkitu zuen XVI. mendean, eta horri esker bi kontinenteen arteko merkataritza indartu egin zen nabarmen. Orain, Urdanetak lotu zituen hiri eta herrialde hauen eta Ordizia eta Euskal Herriaren arteko harremanak estutzeko urratsak eman ditu Santamariak. Bidaia Peruko El Callaon hasi zuen alkateak, hiri honen eta Ordiziaren arteko senidetzearekin.\nDonostia-San Sebastián. Perun egin ziren Urdanetaren 500 urteen ekitaldien unerik garrantzitsuenak joan den azaroaren 13 eta 14ean bizi izan ziren. Ospakizun hauetan parte hartzeko Ordiziako alkate Jose Miguel Santamaria buru zuen ordezkaritza bat Perun izan zen. Programa Callaon hasi zen, Peruko portu nagusi eta Urdanetaren Peruko basea izan zen hartan. Bertan ordiziarraren omenezko 'Andrés de Urdaneta parkea' inauguratu zuen, Fortaleza del Real Felipe monumentuaren ondoan. 'Inaugurazioan euskal ereserkia jo zuten eta ikurriña masta gainean ikusgai izan zen bertaratu ziren guztientzat', azaltzen du Raúl Noblecillak, Limako Euskal Etxeko kideak eta urteurreneko ekitaldien koordinatzaile izan zenak.\nEkitaldien bedeinkapena Callaoko apezpikuak eman zuen, Ormaiztegin jaioa den Miguel Irizarrek, Ordiziarekin duen harreman estua azpimarratuz. Ondoren Callaoko alkatea, Félix Moreno, eta Ordiziakoa, José Miguel Santamaría, mintzatu ziren, Urdanetaren garrantzia azpimarratuz eta bi herrien arteko hartu-eman oparoen alde topa eginez.\nOndoren ekitaldian parte hartu zutenek --Callaoko agintariak, euskal komunitateko kideak eta Ordiziako ordezkariak-- Urdanetaren omenezko plaka inauguratu zuten Callaoko plaza nagusi den Miguel Grau plazan. Lore eskaintza egin ostean taldea Untzi Museora joan zen eta bertan Ordizia eta Callaoren arteko senidetze akordioa sinatu zuten alkateek. Callao-ko alkateak Gurutze Handia, hiriko domina garrantzitsuena, ezarri zion Santamariari. Ordiziarrak, bere aldetik, herri gipuzkoarraren margo bat oparitu zion.\nBiharamunean, azaroaren 14ean, Gonzalo Gutiérrez Peruko Kanpo Harremanetarako Idazkariak harrera ekitaldia eskaini zuen Cancillería-ren areto nagusian. 'Bitxia da, baina jauregi hori Isasaga Muxika y Gebara familiak eraiki zuten. Torre Tagleko markesgoarenak ziren eta Ordiziako Torrea etxean zuten jatorria. Jauregian familiaren erretratuak daude eta gehienetan euren jatorriari buruzko aipamenak agertzen dira', azaldu zuen Santamariak. Ekitaldian Martín Irigoyen enbaxadoreak Urdanetak Asia, Amerika eta Europa arteko merkatal harremanetan izan zuen garrantzia azpimarratu zuen. Ondoren, Ana Savaraín de Graf-ek klabezin kontzertua eskaini zuen.\n[Ana Savaraín de Graf-ek eskaini zuen kontzertuaren une bat (argazkia Limako Euskal Etxea)]\nBerriz ere Limaruntz\nPeruko egonaldian, Santamariak herri honetako presidenteorde Luis Giampietrirekin biltzeko aukera izan zuen eta bere bisitak oihartzun nabarmena izan zuen bertako komunikabideetan. 'Peruko telebistak hamar minutuko erreportaia eskaini zuen ikusle gehien dagoen orduan. Beste komunikabide askok ere bi egunetan egindakoaren berri eman zuten eta asteburu honetako ekitaldien berri ere emango dute', azaldu zuen Santamariak.\nIzan ere, Ordiziako alkatea Limara bueltatuko da datorren asteburu honetan, APEC gailurrak Urdanetari egingo dion omenaldian parte hartzeko. APECek Pazifikoko 21 herrialde nagusiak biltzen ditu. Bertan, Mexikoko presidente Felipe Calderón-ek Filipinetako presidente Gloria Macapagal-i Urdanetaren untziaren erreplika emango dio.


EGUN ERO KANTUZ - Diana Bruño - Arrosa\nUltzamaldeko herritar desberdinak gonbidatzen ditugu ostiralero Esan Erran irratiko estudiora, Egun Ero Kantuz saiora. Haiek aukeratutako hamar kantuen bidez, haien bizitzen eta historiaren errepaso musikatua egiten dugu. Gaurkoan, Diana Bruño izan dugu saioko gonbidatu: Atarrabian jaioa, Anueko bailaran bizi izan da azken urteetan, duela gutxi berriz jaioterrira bueltatzea egokitu zaion arren. Herri txikietako lasaitasunaren bila etorri zen gurera, eta oso gustura bizi izan dela dio. Estilo askotako abesti zerrenda ekarri digu… entzu nahi?\nPosted in ESAN ERRANTagged #anue #atarrabia #bruno #diana #haur #hezkuntza\nBidasoa Attak! - 1977 urteko hainbat bitxikeri


Jon Pertika, Basurtuko Beti Jai Alai dantza taldeko sortzailea eta zuzendaria hil da — dantzan.eus\nHemen zaude: Hasiera › Hemeroteka › Jon Pertika, Basurtuko Beti Jai Alai dantza taldeko sortzailea eta zuzendaria hil da\nJon Pertika, Basurtuko Beti Jai Alai dantza taldeko sortzailea eta zuzendaria hil da\nDantzan.eus atariak ezagutzera eman duenez, Basurtuko Beti Jai Alai dantza taldearen sortzailea eta zuzendaria izan den Jon Pertika hil egin da 80 urterekin.\nBasurtuko Beti Jai Alai taldeko sortzailea eta zuzendaria izandako Jon Pertika hil dela ezagutzera eman dute www.dantzan.eusatarian astelehen honetan. Jon Pertika Basurtun jaio zen 1937an eta bizitza osoa eman du dantza mundari lotuta gogoratzen dutenez. Izan ere, Pertikaren aita Bilboko Dindirri dantza taldeko sortzaileetako bat izan zen, eta Jon talde horretan hasi zen dantzan hasiera batean. Nabarmentzen dutenez, aitaren bidea jarraituz, orain dela 50 urte, 1968an, Basurtuko Beti Jai Alai dantza taldea sortu zuen eta zuzendari lanetan aritu izan da mende erdi honetan Jon Pertika.\nAtarian gogoratzen dutenez, Bizkaiko Dantzarien Biltzarrean luzaroan jardun zuen euskal dantzaren alde lanean eta Bilboko hainbat dantzaren birsortze lanetan parte hartu izan du. Aurreko urtean, Durangaldeko dantzak ezagutzera ematen egindako lana eskertuz Durangaldeko Teila Saria eman zioten eta I. Dantza tradizionalaren esker onak saria ere jaso du orain hilabete batzuk.\nJuan Mari Aburto Bilboko Alkateak doluminak igorri dizkie Jon Pertika dantzari bilbotarraren senideei, lagunei eta ingurukoei. Euskal folklorearen inguruko etengabeko ikerketan egin zituen lorpen ugarien artean, abuztuaren 15ean Bizkaiko Zaindariaren omenezko ohiko erromeriara biltzen den jendetzaren esker onez, Uriko Alkateak dantzatu ohi duen Begoñako aurreskuaren berreskurapena nabarmendu behar dela azpimarratu du Aburtok.\nJon Pertika dantzan.eus ataritik hartutako argazkia.